“Барса” футболчиси кетишдан бош тортяпти\n17 ноябрь, 2020, 19:40\nТеглар:Барселона | Рональд Куман\nКуман уни керак эмаслигини айтганди\nЯқинда Испания оммавий ахборот воситалари Рональд Куман қишда хайрлашадиган футболчилар номини эълон қилгани ҳақида ёзган эди.Кетадиганлар рўйхатида йил бошида олинган ҳужумчи Мартин Брэйтуэйтнинг номи ҳам бор.\nДаниялик ҳужумчининг ўзи Каталониядан кетиш нияти йўқлигини ошкор қилди.\n- Матбуотни кузатмайман. Ҳайтимда ўзимга нима кераклигини яхши биламан. Албатта, айрим гап-сўзлар қулоғимга чалинди. Лекин эътибор бермадим. “Барселона” катта клуб. Оммавий ахборот воситалари эътибор тортиш учун истагани ёзаверади.\nМен ўзим орзу қилган жойдаман. Мен бу ерда ўсишга эришяпман, хотиржам ва бахтлиман, - деди Брэйтуэйт.\n29 ёшли ҳужумчи жорий мавсумда атиги тўртта ўйинда иштирок этиб, майдонда қирқ дақиқа атрофида тўп тепди.\n“Барса” МЮ футболчисига кўз тикмоқда\n"Барселона" устози "Арсенал" қизиқаётган дарвозабонни қўйиб юбормаслигини маълум қилди\nВейналдум ёзда собиқ устозининг жамоасига ўтади


Ўзбекистон халқи муносиб раҳбарни танлаши тарафдоримиз – МДҲ Ижроия қўмитаси раиси - 21.10.2021, Sputnik Ўзбекистон\nСергей Лебедев Ўзбекистонда сайлов тарғибот ишлари фаол ва ташкиллаштирилган ҳолда олиб борилаётганини қайд этди. 21.10.2021, Sputnik Ўзбекистон\nТОШКЕНТ, 21 окт – Sputnik. Ўзбекистондаги президент сайлови нафақат мамлакат, балки бутун МДҲ учун жуда муҳим. Бу ҳақда Мустақил Давлатлар Ҳамдўстлиги Ижроия қўмитаси раиси— ижрочи котиби Сергей Лебедев маълум қилди, деб хабар қилмоқда Sputnik мухбири.Унинг сўзларига кўра, кузатувчилар Ўзбекистоннинг деярли барча вилоятларида сайловнинг қандай ўтишини кузатмоқчи. Миссия вакиллари аллақачон айрим туманларда бўлиб, участкалардаги вазиятни ўрганган.У Ўзбекистон қардош мамлакат эканини таъкидлади. Шу боис МДҲ мамлакатлари учун республикадаги сиёсий вазият қандай бораётгани барибир эмас.Лебедев Ўзбекистон Сайлов кодекси ҳар сайловларда такомиллашиб бораётганини қайд этди.МДҲ Ижроия қўмитаси раисининг таъкидлашича, узоқ хорижий мамлакатларда сайловни қандай ўтказиш кераклиги борасида сабоқ беришни жуда яхши кўришади. АҚШда бўлиб ўтган охирги сайлов улар бошқаларга дарс беришга ҳаққи йўқ эканини кўрсатган.“Биз сайловни Ўзбекистонда ҳам, барча МДҲ мамлакатларида ҳам ўзимизнинг ички қонунчилигимизга биноан ўтказамиз. Улар аниқ бир мамлакат ва унинг аҳолиси манфаатларига жавоб беради”, - деди у.Лебедев Ўзбекистонда сайлов тарғибот ишлари фаол ва ташкиллаштирилган ҳолда олиб борилаётганини урғулади. Сайлов участкалари ва коммиссия ишлари яхши йўлга қўйилганини қайд этди. Номзодлар эса сайловчилари билан учрашиб, ўз дастурлари билан таништиришмоқда.Эслатиб ўтамиз, 24 октябрь куни бўлиб ўтадиган президент сайловларида ХДПдан Мақсуда Ворисова, “Адолат” СДПдан Баҳром Абдуҳалимов, ЎзЛиДеПдан Шавкат Мирзиёев, "Миллий тикланиш" партиясидан Алишер Қодиров ҳамда Экологик партиядан Обломурадов Нарзулла Ўзбекистон президентлигига номзод сифатида рўйхатга олинган.\nўзбекистонда президент сайловлари-2021, ўзбекистон, сайловлар, марказий сайлов комиссияси , сергей лебедев\n14:26 21.10.2021 (янгиланди: 14:29 21.10.2021)\n© Sputnik / Рамиз БахтияровИсполнительный секретарь Содружества Независимых Государств Сергей Лебедев\nСергей Лебедев Ўзбекистонда сайлов тарғибот ишлари фаол ва ташкиллаштирилган ҳолда олиб борилаётганини қайд этди.\nТОШКЕНТ, 21 окт – Sputnik. Ўзбекистондаги президент сайлови нафақат мамлакат, балки бутун МДҲ учун жуда муҳим. Бу ҳақда Мустақил Давлатлар Ҳамдўстлиги Ижроия қўмитаси раиси— ижрочи котиби Сергей Лебедев маълум қилди, деб хабар қилмоқда Sputnik мухбири.\nУнинг сўзларига кўра, кузатувчилар Ўзбекистоннинг деярли барча вилоятларида сайловнинг қандай ўтишини кузатмоқчи. Миссия вакиллари аллақачон айрим туманларда бўлиб, участкалардаги вазиятни ўрганган.\nУ Ўзбекистон қардош мамлакат эканини таъкидлади. Шу боис МДҲ мамлакатлари учун республикадаги сиёсий вазият қандай бораётгани барибир эмас.\n“Биз ҳаммамиз сайловнинг юқори савияда ўтиб, Ўзбекистон халқи муносиб раҳбарни танлаши тарафдоримиз”, - деди Сергей Лебедев.\nЛебедев Ўзбекистон Сайлов кодекси ҳар сайловларда такомиллашиб бораётганини қайд этди.\nМДҲ Ижроия қўмитаси раисининг таъкидлашича, узоқ хорижий мамлакатларда сайловни қандай ўтказиш кераклиги борасида сабоқ беришни жуда яхши кўришади. АҚШда бўлиб ўтган охирги сайлов улар бошқаларга дарс беришга ҳаққи йўқ эканини кўрсатган.\n“Биз сайловни Ўзбекистонда ҳам, барча МДҲ мамлакатларида ҳам ўзимизнинг ички қонунчилигимизга биноан ўтказамиз. Улар аниқ бир мамлакат ва унинг аҳолиси манфаатларига жавоб беради”, - деди у.\nЛебедев Ўзбекистонда сайлов тарғибот ишлари фаол ва ташкиллаштирилган ҳолда олиб борилаётганини урғулади. Сайлов участкалари ва коммиссия ишлари яхши йўлга қўйилганини қайд этди. Номзодлар эса сайловчилари билан учрашиб, ўз дастурлари билан таништиришмоқда.


Бугун ён-атрофимиздаги қўшни халқлар, давлатлар билан қон-қардошлик ришталари тобора мустаҳкамланиб бораётгани ҳақида сўз юритар эканмиз, бир ҳақиқатни барчамиз якдиллик билан тан оламиз: ўзаро муносабатларимиз тарихида, ҳеч шубҳасиз, янги, ёрқин саҳифа очилмоқда. Қалбимизга беҳад ғурур ва ифтихор бағишлайдиган жиҳати шундаки, Марказий Осиё давлатлари ўртасида мана шундай ўзаро ишонч ва самимиятга асосланган дўстона ҳамкорлик алоқаларининг ривожида Ўзбекистон Республикаси Президенти Шавкат Мирзиёев асосий ташаббускор бўлмоқда.\nЎзбекистон Республикаси ва Қозоғистон Республикаси Президентлари ўртасидаги келишувга мувофиқ 2018 йил Қозоғистонда Ўзбекистон йили деб эълон қилинди. Шу муносабат билан бепоён қозоқ диёрида кўплаб тадбирлар бўлиб ўтмоқда. Уларнинг барчаси икки қардош халқни бир-бирига янада яқинлаштириш, ҳозирги мураккаб дунёда дўстлик ҳамкорлик ришталарини мустаҳкамлашга қаратилгани билан ғоят аҳамиятлидир.\nЎзбек ва қозоқ дили — дилига, тили — тилига, ўтмиши — ўтмишига, келажаги — келажагига пайваст халқлар десак, ҳеч қандай муболаға бўлмайди. Азал-азалдан ота-боболаримиз ҳамдаму ҳамнафас, елкадош бўлиб, ўзаро қуда-анда, дўсту қардош бўлиб яшаб келганлари ҳақида қанча шеърлар, достону ғазаллар битилган. «Қозоғим — қардошим», «ўзбегим — ўз оғам», «йўлдошинг қозоқ бўлса, йўлдан ашамайсан» деган иборалар ўз-ўзидан пайдо бўлмаган. Уларнинг барчаси асрлар синовидан ўтган қардошликнинг қалбларимизга муҳрланган ифодасидир.\nИкки халқнинг атоқли шоирлари — Ғафур Ғулом ва Собит Муқанов бу қардошликни доимо улуғлаб келган. Бу ҳақда ўйлаганда Ғафур Ғуломнинг дўстлик ҳақидаги қайноқ сатрлари ёдга тушади.\nУлуғ тўйинг, қувонаман,\nМақтанмайман, чин айтганда,\nБир чамалаб қарайман.\nАйтишувда Собит билан\nЎзбек элнинг донг қозонган,\nЖон қозоқнинг оқинларин,\nУлуғ қозоқ оқини, файласуфи ва маърифатпарвари Абай Қўнонбоевнинг ўз элининг маънавий даҳоси бўлибетишишида буюк мутафаккир шоиримиз Алишер Навоийнинг таъсири катта бўлган. Бу борада Қозоғистон Республикаси Фанлар академиясининг академиги, ёзувчи Ғабит Мусреповнинг қуйидаги эътирофини эсга олиш ўринли бўлади: «Ўзбек халқининг донишманд шоири Алишер Навоийнинг асарларини ўқиб, ундан ўрнак олмаган шоир кам. Классик адабиётимизнинг буюк чўққиси — Абай ҳам Навоийни ўзига устоз, деб билган, истеъдодига таъзим қилган».\nАлишер Навоий билан Абай турли замонларда яшаган бўлсалар ҳам ўз халқининг бахтини, камолини ўйлаб, адолатга интилиб, эзгу ва олижаноб мақсадлар йўлида жон куйдирган. Шунинг учун уларнинг ҳаёт ва ижод йўлларида муштарак жиҳатлар кўп.\nМисол учун, Алишер Навоий давлат арбоби сифатида юртни обод қилиш, оддий меҳнаткаш халқнинг оғирини енгил, турмуш даражасини яхшилаш борасида бир қанча адолатли фармонлар чиқарган бўлса, Абай Қўнонбоев 1885 йил Семипалатинск ўлкасида истиқомат қилаётган қозоқлар учун 60 моддадан иборат қонун лойиҳасини тузиб, халқ орасида жорий этган.\nАлишер Навоий бобомизнинг\nкаби мисралари халқимиз ўртасида кўпчиликка ёд бўлиб кетган бўлса, Абайнинг «Отанг фарзанди бўлма, одам фарзанди бўл» сингари сатрлари қозоқ халқининг тилида ва дилида доимо жаранглаб келмоқда.\nАкадемик Мухтор Авезовнинг қуйидаги фикрлари ҳам Абайни ўзбек халқига ва унинг қалам соҳибларига бўлган меҳру муҳаббатининг нақадар юксак эканидан далолат беради: Абай Қўнонбоев ўғли Оқилбойга ҳазрат Алишер Навоийнинг «Сабъаи сайёр» достони сюжети асосида «Жарроқ» номли асар ёзишни топширган, набираларидан бирининг исмини Бобур қўйган. Шунингдек, Абай Қўнонбоев ўзининг «Ҳикматлар» китобида бундай сўзларни ёзган:\n«Ўзбек деҳқони етиштирмаган ўсимликнинг ўзи йўқ, улар ясамаган буюм йўқ. Аҳилликда яшашади, адоват қўзғамайди. Таниқли бойлари, билимдон муллалари, ҳунармандлик ва мўл-кўллик дейсизми, боадаблик дейсизми — ҳаммаси уларда бор».\nАбай бутун умри мобайнида ўз халқини тинчликка, илм-маърифатга, тарққиётга, аҳиллик ва тотувликка чорлаб яшади:\nАвлодимга бор сабоқ бермак учун.\nУлуғ аждодларимизнинг иймон-эътиқод, илму ҳикматга асосланган бундай бой мероси бугунги кунда айниқса долзарб аҳамиятга эга бўлиб, ёш авлодни қардош халқларимизга ҳурмат ва меҳр руҳида тарбиялашга, руҳан ва маънан ўзаро яқин бўлишимизга хизмат қилади.\nТурли инсоний тушунча ва қадриятлар синовдан ўтаётган бугунги алғов-далғов замонда биз бир-биримизга қалбан яқин бўлиб, ўзаро муаммоларимизни биргаликда ҳал этишимиз, умумий келажагимизни биргаликда қуришимиз ғоят муҳимдир. Шунинг учун ҳам Президентимиз Шавкат Мирзиёевнинг «Буюк қозоқ шоири ва мутафаккири Абай Қўнонбоев ижодий меросини кенг ўрганиш ва тарғиб қилиш тўғрисида»ги қарори нафақат биз қалам аҳли, адабиёт ихлосмандлари, балки юртимиздаги ҳамда қардош Қозоғистон Республикасидаги кенг жамоатчилик вакиллари қалбида чинакам мамнуният, ифтихор ҳиссини уйғотди. Чунки қарорда таъкидлаганидек, «Эзгулик ва дўстлик куйчиси, Абай Қўнонбоевнинг шарафли номи ва бой ижодий мероси нафақат қозоқ халқи, айни пайтда, бутун туркий халқлар, жумладан, ўзбек халқининг ҳам қалбида безавол яшаб келмоқда».\nҚарорда Абай Қўнонбоев ижодий меросини кенг тарғиб этиш бўйча зарур чора-тадбирлар ишлаб чиқиш кўзда тутилган. Жумладан, Абай Қўнонбоевнинг «Сайланма» асарини, «Ўзбек ва қозоқ адабий алоқалари» номли адабий-таҳлилий мақолалар тўпламини ўзбек тилида нашрга тайёрлаш, ҳар йили шоир туғилган 10 август санасида Тошкент шаҳридаги Абай Қўнонбоев ҳайкали пойига гул қўйиш маросими ва мушоира ўтказиш ва бошқа муҳим тадбирлар ўтказиш белгиланди.\nЎрни келганда шуни мамнуният билан таъкидлаш керакки, шу йил 15 март куни Остона шаҳрида бўлиб ўтган «Қозоғистонда Ўзбекистон йили»нинг расмий очилиш маросими, Қозоғистон Республикаси Президенти Нурсултон Назарбоевнинг айнан Наврўз байрами куни Самарқандга ташрифи, Наврўз тантаналарида иштирок этиб, халқимизни қутлуғ айём билан муборакбод этиши икки давлат ўртасидаги қадим қадриятлар, дўстлик ва яқин қўшничилик муносабатлари ривожида ҳақиқатан ҳам янги давр бошланаётганининг тасдиғидир.\nАна шу янги давр, янги орзу-умидларнинг чорловига мувофиқ 26-28 март кунлари биз бир гуруҳ ижодкорлар Ўзбекистон Ёзувчилар уюшмаси раиси, Ўзбекистон халқ ёзувчиси Муҳаммад Али раҳбарлигида Жанубий Қозоғистон вилоятига ташриф буюрдик. Ташрифдан кутилган мақсад — Тошкентдаги халқаро Амир Темур хайрия жамғармасининг Қозоғистон Республикасидаги бўлими ва Қозоғистон ўзбеклари этномаданий бирлашмаларининг «Дўстлик» ҳамжамияти ташаббуси билан Туркистон шаҳрида «Биз бир халқмиз: Амир Темур — буюк бунёдкор» мавзусидаги илмий-амалий анжуманда иштирок этиш эди. Анжуманда тарихчи олим ва педагоглар, халқаро Амир Темур хайрия жамғармасининг мамлакатимиз вилоятларидаги бўлимлари раҳбарлари, қўшни Қирғизистон Республикасидан меҳмонлар, жамоат ташкилотлари аъзолари, оммавий ахборот воситалари вакиллари иштирок этишди.\nБиз ташрифимизнинг илк кунини Чимкент шаҳрида Маҳмуд Кошғарий номидаги мактабда шаҳардаги мактабларнинг ўзбек-тили ва адабиёти фани ўқитувчилари, таълим фидойилари, ўқувчилар билан учрашувдан бошладик.\nҚозоғистонда яшаётган ўзбекларнинг чеҳрасидаги қувончу ҳаяжонни сўз билан ифода этиш қийин. 2018 йилнинг Қозоғистонда Ўзбекистон йили деб эълон қилингани ва 2019 йилнинг эса Ўзбекистонда Қозоғистон йили сифатида ўтиши режалаштирилгани ҳаммани хурсанд қилмоқда.\nМазкур мактаб ўқувчилари Ўзбекистон шоирлари шеърларини ёддан бурро-бурро ўқишлари, шоирларимизнинг эҳтирос ва ҳаяжонли чиқишлари дилларни бир-бирига янада яқин қилди. Сўзга чиққан ҳар бир муаллим, шоир, ёзувчи икки давлат Президентларининг олиб бораётган оқилона сиёсатларидан мамнун эканларини изҳор этишди. Қардош халқларимиз тинчлиги, фаровон ҳаёти, бахту саодати йўлида олиб борилаётган эзгу ишларга ҳисса қўшиш аслида ҳар бир юрт фуқаросининг бурчи эканини таъкидлашди. Мезбону меҳмонлар чеҳрасига боқиб англаганим шу бўлдики, ушбу учрашув тугашини ҳеч ким истамаётгандек.\nМактабдаги учрашувдан кейин Ўзбекистондан борган 20 нафардан зиёд анжуман иштирокчиларини Жанубий Қозоғистон вилояти ҳокими Жансейит Туймебаев қабул қилди ва сўнгги бир ярим йилда Қозоғистон ва Ўзбекистон ўртасидаги дўстлик алоқалари мустаҳкамланиб бораётганини ифтихор билан гапирди.\nБиз ҳокимдан Чимкентда улуғ шоир бобомиз Алишер Навоий номи билан аталадиган янги истироҳат боғи очилаётганини эшитиб, чексиз мамнун бўлдик.\nТабиийки, Жанубий Қозоғистонга борган одам барча туркий халқлар фарзандлари учун бирдек суюкли Аҳмад Яссавий ҳазратларининг муборак қадамжосини зиёрат қилишга ошиқади. Биз аввал Яссавий бобомизнинг падари бузрукворлари Иброҳим ота, волидаи муҳтарамалари Қорасоч она зиёратгоҳларига — Сайрамга йўл олдик. Беқиёс шукрона ила бу зиёратларни адо этдик.\nСайрам — Қозоғистонга ўнлаб ўзбек олиму фузалоларини, атоқли шоир ва ёзувчиларни, санъат, маданият намояндаларини берган муқаддас маскан. Кўркам ва мафтункор Сайрам кўчаларидан ўтиб борар эканмиз, беихтиёр бундан 42-43 йил муқаддам асли шу юртда туғилган таниқли шоир ва таржимон Мирпўлат Мирзо (охирати обод бўлсин) уйланганида тўйига келганимиз ёдга тушди.\nБундан кейинги ташрифимиз Сайрамдаги ўзбек драма театрига бўлди. Президент Нурсултон Назарбоев ушбу театрнинг очилиши маросимида қатнашиб, сўзлаган нутқида «Қозоғистон — ўзбекларнинг ҳам тарихий ватанидир» деб айтган эди, —дейди ифтихор билан театр директори, Қозоғистон ўзбеклари этномаданий бирлашмаларининг «Дўстлик» ҳамжамияти раиси Икромжон Ҳошимжонов.\nТеатр жамоаси билан учрашувимиз Сайрам ижодкорлари, кенг жамоатчилик билан ўтказилган маърифий кеча, мушоирага айланиб кетди. Театр жамоаси Муҳаммад Али қаламига мансуб «Алишер Навоий ва Ҳусайин Бойқаро» драмасидан парча намойиш этишди. Биз театрдан бир олам таассурот билан чиқдик.\nКейинги зиёратимиз Ўтрор туманидаги Ўтрор қадимий қалъасига ва Арслонбоб мақбарасига бўлди. Оқшом чўкканида Туркистон шаҳрига кириб бордик. Қозоғистонлик дўстларимизнинг самимий меҳмондўстлигидан баҳраманд бўлиб, ўнлаб давлат раҳбарлари ташриф буюрган ҳашаматли кошонада дастурхон теварагида хуш тилаклар — шеърга, шеърлар — қўшиққа уланиб, мафтункор анжуман ташкил этилди.\n28 март куни тонгда Аҳмад Яссавий ҳазратларининг мақбарасини зиёрат қилиш сари отландик. Мақбара чор-атрофидаги ободончилик ишлари, улкан иношоотлар ҳар бир зиёратчи қалбига ўзгача шукуҳ бахш этади. Амир Темур бобомиз бунёд этган бу улкан мақбарадан Соҳибқироннинг салобатли овози таралиб тургандек гўё.\nБу қадим гўшага дарёдек оқиб келаётган зиёратчилар орасида йўргакдаги боласини бағрига босган келинчаклардан тортиб, тўқсону юзни қоралаган боболар, момолар, бошига ўраб олган рўмоллари ўзларига ярашган қизалоқларгача — барчаси Яратгандан бир илинж тилагандек, шукроналик билан одимлаб, Аҳмад Яссавий ҳазратлари пойига қадам қўяди.\nБеихтиёр дилимда шеър ўқийман:\nТангрига шукрона сўзим бошида,\nГуноҳим оқади кўзим ёшида,\nҲақни деганларнинг сиз бардошида,\nПойингизга келдим, Яссавий бобо.\nОрин ўйлаганга — орият йўлдош,\nИймон, диёнат бут, Яратган қўлдош,\nУмрингиз — ҳикматдир, дилингиз — қуёш,\nҚўл — ишда, дил


БАРГИ ХАЗОНЛАРНИ ЁҚМАНГ » Навоий шахар хокимлиги расмий сайти » Официальный сайт хокимията г.Навои » Official site of Municipality of the city Navoi\nНавоий шахар хокимлиги расмий сайти » Navoiy shahri » БАРГИ ХАЗОНЛАРНИ ЁҚМАНГ\nБАРГИ ХАЗОНЛАРНИ ЁҚМАНГ\n20-10-2014 09:37 Navoiy shahri\nКўпинча атмосфера ҳавосининг ифлосланаётганидан нолиймиз. Аслида бунга мана шу ҳолатларнинг салбий таъсири катталиги ҳақида ўйлаб ҳам кўрмаймиз. Натижада ҳаво ифлосланади. Қуриган япроқ ёки хазонлар ёнганда ҳосил бўлган тутун таркибидан жуда кўп миқдорда углерод оксиди ва бошқа заҳарли моддалар ажралиб чиқади. Бу моддалар ҳаводан нафас олаётган жамики тирик организмга, айниқса, инсон саломатлигига салбий таъсир кўрсатади.\nШифокорларнинг маълумотига кўра, бундай ҳаводан нафас олган одамда нафас йўллари, қон-томир хасталиклари пайдо бўлади, тўқималар фаолияти бузилади. Бундан ташқари, ошқозон-ичак ва аллергик хасталиклар ҳам кўпаяди. Кўпчилигимиз айрим маҳаллалардаги мактабгача таълим муассасалари, мактаблар, аҳоли яшаш уйлари атрофида тўпланган барги хазонларни ёқаётган одамларни кўрсак-да, уларга бефарқ ўтиб кетамиз. Аслида улар сизу бизнинг азиз фарзандларимиз нафас олаётган ҳавони заҳарлашаётганига эътибор қаратмаймиз.\nЁнган барглар тутунидан, айниқса, ёш болаларимиз организми тез ва осон заҳарланади. Инспекциямиз ходимлари бундай ҳолатларнинг олдини олишга қаратилган бир қатор тарғибот-ташвиқот ишларини олиб боришмоқда. Лекин бунда барча ҳамшаҳарларимиз фаол иштирок этиши, барги хазонлар ёқилишига қарши курашиши зарур. Уларни тўплаб, махсус чиқиндихоналарга олиб кетиш лозимлигини барча билиши керак. Шу билан бирга компостлаш йўли билан улардан маҳаллий ўғит олиниб, фойдаланиш ҳам мақсадга мувофиқдир.\nАтроф-муҳит муҳофазасига фақат куз фаслида эмас, балки йил давомида эътиборли бўлайлик. Она табиатни асраб-авайлашга, уни ифлослантирмасликка ҳар биримиз ўз ҳиссамизни қўшайлик.\nАлижон ЖАЛИЛОВ, шаҳар табиатни муҳофаза қилиш инспекцияси бошлиғи,\nхалқ депутатлари Навоий шаҳар Кенгаши депутати.\n"ТОЗА ҲАВО" ОЙЛИГИ ЯКУНЛАНДИ\nКЕЛАЖАК УЧУН ОЗОН ҚАТЛАМИНИ САҚЛАЙЛИК\n«ДАРАХТНИ КЕСМОҚЧИМИСИЗ, ТЎХТАНГ! РУХСАТНОМА ОЛДИНГИЗМИ?\nЗИММАМИЗДАГИ ҚАРЗ КЕЛАЖАККА ТАҲДИД СОЛМАСИН!\nТОЗА ХАВО ТАДБИРИ ДАВОМ ЭТМОЌДА


Навоий вилоятида Германия университетининг филиали очилиши мумкин – вилоят ҳокими маслаҳатчиси\n2018 йилгача Jones Lang Lasalle компаниясида бизнес иншоотларини бошқариш бўйича менежер ёрдамчиси вазифасида ишлаган, айни пайтда Навоий вилояти ҳокимининг инвестиция ва инновациялар бўйича маслаҳатчиси вазифасига тайинланган, Назиржон Жўраев Германия университетларидан бирининг филиали Навоийда очилиши мумкинлигини маълум қилди. Бу ҳақда Kun.uz мухбири хабар берди.\n«Авваламбор, Германия университетлари малакали муҳандис ходимларни етказиб беришда бошқа давлатларга қараганда устунликларга эга ва ўқиш нархлари ҳам халқимиз учун ҳамёнбоп эканлигини таъкидлаш лозим. Биз кўзлаётган олийгоҳлар университетларнинг халқаро рейтингида энг юқори 500таликдан ўрин олган. Масалан, Аҳен шаҳридаги Рейн-Вестфаль техника олийгоҳи билан музокара олиб боряпмиз. Албатта, бошқа олийгоҳлар билан ҳам боғланамиз ва уларни жалб қилишда бор маҳорат ва тажрибадан фойдаланамиз», – дейди Жўраев.\nУнинг айтишича, вилоятда, асосий вазифаларидан бири – коорпорация ва инвесторларга кредит ажратиш ва халқаро молиявий ресурсларни кўчиришга кўмак бериш бўлган, инвестбанк ташкил этилиши ҳам режалаштирилмоқда.\n«Шунингдек, талайгина ишлар амалга оширилиши кутилмоқда. Шулардан бири – шаҳар ва туманларда кўнгилочар эко-парклар ташкил этиш, тунги Навоий шаҳрини янада ёритиш, машиналар автотураргоҳларини тартибга солиш.\nУлар ичида энг муҳимларидан бири – мактабларда инглиз тилига ихтисослаштирилган қўшимча тўгараклар ёки ҳамёнбоп ўқув марказлари хизматларини кўпайтириш режамизда бор. Халқимизда шу борада қўшимча таклифлар бўлса, биз уларни тинглашдан хурсанд бўлардик ва ҳар бир таклифни инобатга олиб ўрганиб чиқамиз», – дейди вилоят ҳокими маслаҳатчиси.\nМаълумот учун, Назиржон Жўраев ўз вазифасига 2019 йилнинг январидан бошлаб киришган. У бунга қадар Англияда Oceanic Village LTD компаниясида менежер лавозимида ҳам ишлаган. Лондон бухгалтерия ва молия коллежи ва Раскин университетлари битирувчиси Жўраев 2 та халқаро банкларнинг инвестицияларини жалб этиш масаласида иш бошланганини маълум қилганди. \nТошкентда «Diplomat university» номли хусусий университет очилади\n13:40 / 18.02.2021\nТошкентдаги мактаб ўқувчиси АҚШнинг нуфузли университетидан 132 минг долларлик таклиф олди


ИнтерФУТБОЛ :: Бибиананинг навбатдаги ютуғи\nБибиананинг навбатдаги ютуғи\nГермания футболидаги биринчи аёл ҳакам яна бир натижага эришди. Вақтида полицияда ишлаган, футболчилар ва Хосеп Гвардиола билан жанжаллашган Бибиана Штайнхаус яқинда Германия суперкубоги учун «Бавария» ва «Боруссия» Д. клублари ўртасида кечган ўйинни бошқариб борди. Хуллас, бу ўйин нафақат «Бавария»нинг навбатдаги ғалабаси ва Томас Мюллернинг соврин ютиш бобида Германия футболи рекордчисига айлангани, балки аёл рефери иши билан ҳам ёдда қолди. Алоҳида айтиш керак, немислар юртида нуфузли соврин тақдирини ҳал қилувчи учрашув илк марта аёл ҳакамга топширилди. Демак, 41 ёшли Бибиана Штайнхаус мамлакат футболи тарихида яна бир янги саҳифа очди. Унинг ўзи болалигида футбол билан жиддий шуғулланган, лекин кейинчалик ҳакамлик фаолияти равнақи йўлида севимли машғулотидан воз кечиб қўя қолган. Штайнхаус хонимнинг ҳакамлик фаолияти эса 1999 йили старт олди, ўша вақт у параллель равишда Ганновер полициясида ҳам иш бошлади. Айтиш мукинки, у полициячи лавозимида нафақат ҳаёт, балки ҳакамликка ҳам янгича ёндашишни ўрганди.\nШтайнхаус полиция ва футболни ўзаро солиштиришни хуш кўради: «Полициячи ҳамиша муайян вазиятга тушган икки томон билан ишлайди. Футбол майдонида ҳам деярли шундай. Ҳакамнинг аёл ёки эркак эканлиги аҳамиятсиз. Ҳамма гап ўз ишининг чин устаси бўлиши ва буни амалда кўрсата олишида». Мана, Штайнхаус хоним олий даражали ўйин - Германия суперкубоги учун кечган учрашув билан самарали ҳакамлик фаолиятига нуқта қўйди. Унинг бу соҳадаги йўли турли натижалар, можаролар ва қизиқарли воқеаларга бой бўлди.\n*** Бибиана Штайнхаус аёллар футболининг барча асосий турнирлари ўйинларида иш олиб борди. Жумладан, 2011 йили ЖЧда иштирок этди, кейин Олимпиада-2012 финалини бошқарди. 2017 йили эса жасур Бибианага аёллар ўртасидаги ЧЛ ҳал қилувчи ўйинини ишониб топширишди.\n*** Бибиана Штайнхаус Бундеслига тарихида рефери вазифасини бажарган илк аёлдир. У 2017 йили «Герта» ва «Вердер» ўртасидаги ўйинга тайинланди. Умумий ҳисобда айтсак, Штайнхаус хоним Бундеслига доирасидаги жами 23та учрашувда ҳакамлик қилди. Аёл рефери ҳисобида яна Бундеслига-2нинг 92та ва Германия кубогининг 13та ўйини бор.\n*** Эрон телевидениеси бир сафар «Аугсбург» ва «Бавария» ўртасидаги учрашув трансляциясини бекор қилганди. Сабаб - Штайнхаус унда калта шортида ишлаганди. Эронда эса бундай ҳолатни давлат каналларида кўрсатиш қатъиян тақиқланган. Умуман, эронликлар айни шу сабаб туфайли Германия суперкубоги-2020 учун ўйинни ҳам кўришмади, ваҳоланки, мамлакатда олдиндан бу учрашувни трансляция қилиш режалаштириб қўйилганди.\n*** «Фортуна» ва «Франкфурт» учрашувида футболчилардан бири - Керим Демирбай аёл реферининг ишидан қониқмаган ва ошкора гапиргани учун балога қолганди. Зеро, у эркаклар футболида аёлларга жой йўқлигини дангал айтган ва бунинг оқибатида 5та ўйинга дисквалификация қилинганди (2таси шартли равишда).\n*** Бибиана Штайнхаус ҳамиша ўз иши билан аёлларга илҳом бағишлашни орзу қилган: «Одамлар ҳар қандай ишга қодирлар: мамлакатларни бошқаришади, Ойга учишади ва ҳоказо. Бу борада ҳар икки жинс вакилларида катта имконият бор. Ҳаётни айнан шунинг учун қадрлаш керак. Бу борада, жумладан, аёлларга муносабат масаласида Германиянинг анча олдинда эканлигидан хурсандман».\n*** Штайнхаус Бундеслигада Хосеп Гвардиолага ҳам дуч келган. «Бавария»ни бошқарган испаниялик мутахассис ўйин пайти истеҳзо билан Бибианага қўл узатган ва дўстона бағрини очганди. Штайнхаус эса Гвардиола қўлини туртиб юбориб, бир неча метр нарига кетган. Ўшанда Пепни ҳакамга таъсир ўтказишда айблаб, дисквалификация қилишларига оз қолганди.\n*** Штайнхаус хоним одатий ҳаётда собиқ ҳакам Ховард Уэбб билан бирга. Англиялик айнан Бибиана туфайли 2016 йили турмуш ўртоғи билан ажрашган. Германиялик аёл ҳакамлик фаолиятини якунлаш қарорини пандемия давридаги танаффусда чиқарди. Айтишича, бу орада барчасига бошқача кўз билан қарай бошлабди.\n*** Германия футбол федерацияси (DFB) президенти Фриц Келлер мамлакат суперкубоги учун кечган ўйиндан сўнг Бибиана Штайнхауснинг немис спорти ривожига қўшган хизматини юқори баҳолади: «Буюк ҳакам, етук инсон ва чин новатор. Бибиана ҳамиша барчамиз учун намуна бўлиб қолади».\n*** Штайнхауснинг Германия суперкубоги учун ўйинга тайинланиши - аёлларнинг эркаклар футболидаги бош натижаларидан биридир. 2019 йили франциялик Стефани Фраппар Европа суперкубоги ўйинида бош ҳакам ролини бажарган эди.


Фориш туманидаги 4 та сектор раҳбарлари жойларда сайёр қабуллар ташкил этмоқда » Фориш тумани ҳокимлиги расмий сайти\nФориш тумани ҳокимлиги » Янгиликлар » Фориш туманидаги 4 та сектор раҳбарлари жойларда сайёр қабуллар ташкил этмоқда\nДавлатимиз раҳбарининг кўрсатмаларига биноан Фориш туманидаги 4 та сектор раҳбарлари жойларда сайёр қабуллар ташкил қилиб, фуқароларнинг ҳамда юридик шахсларнинг ижтимоий-иқтисодий масалаларга доир мурожаатларини ўрганишяпти ва қонуний ҳал этишяпти.\nТуман ҳокими, 1-сектор раҳбари Абдивали Мустанов сектор ҳудудидаги «Ўхум» ҳамда «Дўстлик» маҳалласи аҳолиси билан мулоқот ўтказди. Ташкил этилган мулоқотда ҳуқуқни муҳофаза қилувчи органлар ва тумандаги бир қатор корхона, ташкилот ва муассасалар раҳбарлари иштирок этди.\nСайёр қабулда йўлларни таъмирлаш, уй-жой қурилиши учун ер ажратиш, ичимлик сув таъминотини яхшилаш, аҳолини электр энергияси билан таъминлайдиган тармоқларни тартибга келтириш, деҳқон хўжаликлари ташкил этишдаги камчиликларни бартараф этиш, аҳолини ун маҳсулотлари билан таъминлаш хусусида сўз юритилди.\n– Қишлоғимизга тортилган электр тармоқлари анча эскириб, таъмирталаб бўлиб қолган, – дейди «Ўхум» маҳалласида яшовчи меҳнат фахрийси Ширинбой Нуров. – Шамол ва ёғингарчиликлар натижасида электр тармоқлари бир-бирига тегиб узилиб, икки-уч кунлаб электр энергияси таъминотидан махрум бўлиб қоляпмиз. Бундан ташқари қишлоғимиз аҳолисини ун маҳсулотлари билан таъминлашда ҳам узулишлар юз беряпти. Оқибатда, қишлоқ аҳолиси харажат тортиб, туман марказига бориб ун олиб келишга мажбур бўлишяпти.\nШунингдек, мулоқот давомида Мавлон Муртазоев деҳқон хўжалиги ташкил этиш учун туман кадстр бўлимида муаммо бўлаётган бўлса, Комил Машрабов ўрмон хўжалиги ҳудудидан аҳоли томорқасини суғориш учун сув олишда кўмаклашиш хусусида сўз юритдилар.\nМулоқот жараёнида маҳаллада хотин-қизлар ўртасида тадбиркорликни йўлга қўйиш, қишлоқда тикув цехи очиш юзасидан таклиф ва тавсиялар ҳам берилди. Сайёр қабул баҳс-мунозаралар, савол-жавобларга бой тарзда ўтди. Аҳамиятлиси, мавжуд муаммоларнинг жойида ўз ечимини топгани барча учун бирдек манфаатли бўлди.


Америкаликлар газ баллонлари орқали озишни тавсия этишмоқда\n21:05 / 25.05.2016\nСемизлик хасталигига чалинган инсонлар тана вазнини назорат қилиш учун газ тўлдирилган баллонларни ютиши тавсия этилади.\nЖорж Вашингтон университетининг тиббиёт мактаби (Сент-Луис шаҳри, Миссури штати) шифокори Шелби Салливан мазкур мавзуга қаратилган маърузасини Сан-Диегодаги ошқозон касалликларига бағишлангган анъанавий ҳафталикда тақдим этди. Бу ҳақида EurekAlert нашри хабар беради.\nОлимлар томонидан тақдим этилган тизим ёрдамида ТВИ (тана вазни индекси)га эга инсонлар ярим йил ичида тана вазнининг деярли етти фоизига яқинидан халос бўлишга эришишди. Шунингдек, беморларда қон босими ва холестерин миқдори кўрсаткичлари ҳам яхшиланди.\nОлимлар фикрига кўра, газга тўлдирилган ҳаво шарларидан фойдаланиш беморларга тана оғирлигининг ярмидан халос бўлишга ёрдам беради. Америкалик шифокор ўтказган тадқиқот 387 нафар беморни (улар орасига назорат гуруҳи ҳам киради) кузатишга асосланди.\nЯрим йил мобайнида иштирокчиларга бир капсуладан уч ҳафтада бир маротаба ютиш тавсия қилинган. Бу объектлар кейинроқ махсус катетер орқали газли азотлар (250 сантиметр ҳажмидаги)га тўлдирилди. Назорат гуруҳидаги кишилар эса шакарга тўлдирилган капсулаларни ютишди. Иштирокчиларга қандай капсулалар берилгани ошкор этилмади.\nГазли шарлардан фойдаланган иштирокчилар ўртача ҳисобда 6,81 фоизга вазн йўқотишга муваффақ бўлишди. Назорат гуруҳидагилар эса 3,59 фоизгагина озишди. Мақсадли гуруҳда жами озганлар сони назорат гуруҳидагиларга нисбатан икки маротаба кўпроқ бўлди.


Сребреницада 1995 йилги фожиа қурбонлари хотирланди\n19 октябр 2021, Тошкент вақти: 08:03\nБугун Боснияда Сребреница қатлиомининг 15 йиллиги хотирланмоқда.\n1995 йилда босниялик серблар армияси ушбу шаҳарда 8 минга яқин мусулмонни ўлдирган.\nЯқинда оммавий қабрдан топилган 775 шахснинг хоки бугун Сребреница яқинидаги қабристонда қайта дафн қилинди. Мазкур тадбирда бир неча минг киши, минтақа давлатлари етакчилари, жумладан, Сербия президенти Борис Тадич, Хорватия президенти Иво Жосипович, Туркия Бош вазири Ражаб Тоййиб Эрдуғон ва бошқа расмийларнинг иштирок этдилар.\nАҚШнинг Босниядаги элчиси Чарлз Инглиш президент Барак Обама йўллаган мактубни тадбир иштирокчиларига ўқиб эшиттирди.\nУшбу мактубда АҚШ президенти маҳаллий ҳукуматларни ўзаро уринишларни жадаллаштириб, Сребреницадаги уруш жиноятларини содир этган шахсларни қўлга олишга чақирган.\n- Бу ерда рўй берган мудҳиш воқеаларни ёдга олиш ва бундай ваҳшийликларнинг қайтарилмаслиги олдини олиш бизнинг муқаддас бурчимиздир. Биз ушбу фожиа қурбонлари ва уларнинг яқинлари олдида масъулмиз. Биз инсон қадр-қимматини ҳимоя қилишга тайёр бўлмоғимиз шарт, деди АҚШ расмийси ўз чиқишида.\nСербия президенти Борис Тадич ушбу тадбирдаги иштирокини изоҳлар экан, бу ўзаро ярашиш ва собиқ Югославия миллатлари ўртасидаги дўстликни қайта тиклашга қаратилган қадам, дея таъкидлади.\nБосниялик серблар етакчиси Радован Карижичга Сребреницадаги оммавий қотилликлар юзасидан бир қанча айбловлар қўйилган ва БМТ халқаро трибунали айни пайтда уни суд қилмоқда. Босния армияси собиқ қўмондони Ратко Младич эса ҳануз БМТ томонидан қидирилмоқда.


Ўзбекистон ўз мажбуриятларини бажара олишига ишоняпти\nЎзбекистон ҳукумати Евроосиё иқтисодий ҳамжамиятига (ЕОИҲ) аъзолик доирасида олган мажбуриятларига доир барча ҳужжатларни жорий йил охирига қадар имзолашини маълум қилди.\nЎзбекистон Ташқи ишлар вазирлигидаги манбаанинг “Регнум” ахборот агентлигига билдиришича, мамлакатнинг ЕОИҲ доирасидаги 65 та ҳужжатга қўшилиши икки босқичда амалга ошади. Бу жараён бирмунча кечикмоқда, аммо йил охирига қадар барча ҳужжатлар имзоланади.\nИқтисодий ҳамжамиятдагилар ҳам Ўзбекистоннинг ҳужжатларни бу муддатгача имзолашига умид боғлаган. Ташкилот раиси маслаҳатчиси Владимир Никоноров Ўзбекистон барча талабларни бажаришига шубҳа қилмайди.\n“Аслида бу биз учун янгилик эмас. Ўзбекистоннинг ЕОИҲга аъзо бўлиб кириши учун махсус режа, яъни йўл харитаси тузилган, жорий йилда имзоланиши керак бўлган ҳужжатлар белгилаб олинган эди. Техник жиҳатдан бу мураккаб жараён ва анча вақт талаб этади. Жорий йил ўрталарида ташкилотимизнинг Минскда ўтган учрашувида Ўзбекистон ўша кунга қадар имзолаши керак бўлган ҳужжатларга қўл қўйди ва умид қиламизки, йил охирига қадар қолган ҳужжатларни ҳам имзолайди”, - деди В.Никоноров.\nУнинг айтишича, бу жараёнда нимадир чўзилиши учун асос йўқ.\n“Ўзбекистон аллақачон ЕОИҲнинг тўлақонли аъзоси ва ҳамжамиятнинг барча тадбирларида қатнашиб келмоқда. Ўйлайманки бу жараённинг ҳали тугалланмаган техник томонлари қолган бир ярим ой ичида тўлиқ амалга оширилади”, - деди В.Никоноров.\nЎзбекистон ва унга қўшни давлатлар аҳолиси Ўзбекистоннинг ташкилот талабларини бажариши фуқароларнинг ўзаро борди-келдисини енгиллаштиришига умид қиляпти.\nМарказий Осиё ҳудудида савдо-тижорат масалаларда асосий ғов сифатида кўрилган Ўзбекистондан ҳозирча ташкилот доирасида иқтисодий ҳамкорлик мажбуриятларини бажариш талаб этилмаяпти.\n“Евроосиё иқтисодий ҳамжамиятида визасиз борди-келди тартиби мавжуд. Умид қиламанки, Ўзбекистон ташкилот доирасида амалда бўлган барча ҳужжатларга қўшилади. Визасиз борди-келди тўғрисидаги ҳужжат ҳам бундан мустасно эмас ва бу борада ҳам ҳеч қандай муаммо кўрмаймиз”, - деди В.Никоноров.


28 Июль 2021 12:10\nPETROPAVL. Kazinform - Аризона университети делегацияси Петропавл шаҳрига ташриф буюрди, чет эл университети маҳаллий университет билан ҳамкорлик алоқаларини ўрнатиш ниятида, деб хабар беради Kazinform мухбири.\nШимолий Қозоғистон вилояти ҳокими Кумар Аксакалов ўзининг ижтимоий тармоқдаги саҳифасида ҳамкорлик алоқаларини ўрнатиш учун ҳудудга Аризона штатидан ташриф буюрганини эълон қилди.\n«Биз Аризона университети билан музокаралар олиб бормоқдамиз. Аввалроқ америкалик ҳамкасбларимиз жорий йилнинг май ойида ташриф буюришган эди. Бу сафар биз икки университет ўртасида ҳамкорлик алоқаларини ўрнатиш ҳақида гаплашдик. Энди делегация кенгайтирилган таркибда ташриф буюрди. Улар: Аризона Конгрессининг Спикери Рассел Боуэрс, Аризона университети Президенти Роберт Робинс ва Аризона Университетининг катта вице-президенти ва ўқув ишлари бўйича проректори Лизл Фокс «, - деб ёзган Кумар Ақсақалов.\nВилоят раҳбарининг сўзларига кўра, чет эллик меҳмонлар ҳудуддаги муҳим ўқув муассасалари: М.Қозибоев номидаги ШҚУ(Шимолий Қозоғистон университети), Назарбоев интеллектуал мактаби ва «Digital Urpaq» талабалар саройига ташриф буюришди.\nДелегация «Абилайхон» қароргоҳи музей мажмуасида ва яқинда очилган «Qyzylgar» арт- марказида бўлди. Ушбу жойларга ташриф буюриб, америкаликлар қозоқ халқининг маданияти, тарихи ва урф-одатлари ҳақида билиб олдилар.\nШунингдек, меҳмонлар YDA Group хорижий компанияси томонидан қурилаётган кўп тармоқли шифохона қурилиши билан танишдилар.\n«Мен ҳудудда қулай сармоявий муҳит яратилган деб айтган бўлардим. Натижада чет эл компаниялари қизиқиш билдирмоқда. Ҳозирда М.Қозибоев номидаги ШҚУни Аризона университетига ишончли бошқарувга бериш масаласи кўриб чиқилмоқда. Ушбу Америка университети дунёдаги энг яхши 100 та университет қаторига киради. Бундан ташқари, биз талабаларимизга иккита диплом олишлари ва Америка университетларида ўқишлари имкониятларини кўриб чиқмоқдамиз «, - деди Шимолий Қозоғистон вилояти ҳокими Кумар Ақсақалов.\nМуаллиф: Ақерке Дауренбекқизи


Инфоурок / Биология / Другие методич. материалы / Презентация по биологи на тему "Значения питания. " (8 класс)\n9.02.2013 йил Очиқ дарс Мавзу: “ Овқатнинг ахамияти,таркиби ва функцияси.\nЎтилган мавзулар буйича билимларини синаш,овқатнинг ахамияти хақида маълумот бериш. Ўқувчиларни мустақил фикрлаш, изланувчанлик, топқирлик қобилиятларини ривожлантириш. Ўқувчиларни соғлом турмуш тарзи билан яшашга, тўғри овқатланишга ундаш.\n1. Уй вазифасини текшириш Тест, савол жавоб. 2. Янги мавзуни тушинтириш. 3. Дарсни мустаҳкамлаш савол жавоб, жадвал 4. Иш дафтар билан ишлаш 5. Уйга вазифа бериш 6 Ўқувчиларни баҳолаш\nУй вазифасини текшириш учун тест саволлари 1.Нафас олиш системасига? А)кекирдак Б)огиз бўшлиги С)юрак 2. Кекирдакнинг узунлиги? А)10-15см Б)20-25см С)9-12см 3.Бронхнинг энг ингичка тармоқлари? А)ўпка пуфакчаси Б)бронхиолалар С)бронхлар 4. Нафас олганда ҳаводаги кислороднинг таркиби? А)16%кўпаяди Б)16%камаяди С)21% ортади 5. Ўпканинг ташқи тамонини қоплайдиган парда? А)парда Б)пуфакча С)плевра 6. Нафас чиқаргандаги карбонат ангидрид газнинг миқдори? А)16%кўпаяди Б)21%кўпаяди С)4%кўпаяди 7. Ўпканинг тириклик сигимини ўлчайдиган асбоб? А)танометр Б)спирометр С)монометр 8. Нафас чиқарганда товуш пайлари? А)товуш тирқишлари қисқаради Б)карбонат ангидрид газ чиқади С)ҳиқилдоқнинг ҳажми кенгаяди\n9. Бурун бўшлиғида микробларни нобуд қиладиган ҳужайралар? А)эритроцит Б)лейкоцит С)тромбоцит 10. Бурун бўшлиғида ҳавони илитадиган қон томир? А)артерия Б)вена С)капиляр 11. Кекирдакнинг давоми? А)ўпка Б)бронх С)ўпка пуфакчаси? 12. Одамда ўпка сони? А)1 Б)2 С)3 13. Ҳиқилдоқнинг давоми? А)кекирдак Б)ўпка С)бронх 14. Бутун танани ҳолсизлантирадиган касаллик? А) тубуркулёз Б)тумов С)бурцилёз 15. Диафрагма нима? А)парда Б)елим С)қалин мускул\nЖавоблари 1 . А 2 .С 3.Б. 4.Б 5.С 6.С 7.Б 8.А 9.Б 10.С 11.Б 12.Б 13.А 14.Б 15.А\n2. Сунъий нафас олиш йўллари? 1. Ўпканинг тириклик сиғими деганда нимани тушунасиз? 3. Сил (туберкулез) қандай касаллик Ундан сақланиш йўлларини айтинг?\nТамаки организмга қандай таъсир этади? Нафас олиш органлари касалликларининг қандай турларини биласиз Нима учун тумов хавли касаллик ҳисобланади\nЎпканинг плевраси Ялигланишидан келиб чиқадиган касалликлар Ҳиқилдоқ шиллиқ пардасининг ялигланишидан қанақа касаллик келиб чиқади Трахея ва бронхлар шиллиқ пардасининг ялигланишидан келиб чиқадиган касаллик Бурун ички шиллиқ пардасининг ялигланишидан қанақа касаллик келиб чиқади Ўпка тўқимасининг ялигланишидан келиб чиқадиган касаллик Тамоқнинг шиллиқ пардаси ялигланишидан қанақа касаллик келиб чиқади 5 2 6 3555 4 1\nОчиқ дарс Мавзу: “ Овқатнинг ахамияти,таркиби ва функцияси. 9.02.2013йил\nСавол Инсон нима учун озиқланади? Овқатнинг таркибида қанақа моддалар бор? Очарчилик дегани нима?\nТирик организм нима учун озиқланади? барча тирик организмларга хос хусусият. орқали тирик организмлар ўсади, ривожланади ва хаёт фаолияти меъёрий кечади. орқали организмга керакли озиқ моддалар олинади. организмлар учун энергия манбаи ва қурилиш материали. Озиқланиш Озиқланиш Озиқланиш Овқат\nОрганизмга зарур озиқ моддалар кундаликда истеъмол қилинадиган овқатдан олинади. Организм қабул қилган озиқ аввал турли хил ўзгаришларга учраб, мураккаб жараёнга ўтади. Ҳазм бўлган озиқ моддалар...... Қон Лимфа Ҳужайра Тўқима\nОқсил, ёғ, углеводлар организм учун энергия манбаи, ҳаётни давом этиш учун зарур. Организм учун энг керакли маҳсулот Оқсил Ёғ Углевод\nСабаби: Оқсил – орқали янги ҳужайра, тўқима ва гормонлар ишлаб чиқишида қатнашади. Углеводлар – энг асосий энергия сарифлашда қатнашади. Ёғ – углевод каби энергия сарифлаш, лекин 2 хисса кўп энергия сарифланади.\nВитамины и минеральные вещества – важнейший компонент пищи. Они не являются источниками энергии, но необходимы для работы разнообразных систем организма.\nОвқатнинг таркиби ва ахамияти Одамнинг кундаликда фойдаланадиган овқатнинг таркибида мураккаб органик моддалар бўлади. Углеводлар Сув Ёглар Оқсиллар Витаминлар Минерал тузлар\nОқсиллар кўплаб озиқ махсулотларнинг таркибида учрайди. Улар одам организмида ҳосил бўлмайди, фақат овқат билан бирга қабул қилинади Оқсиллар: Ўсимликларда : гуруч, ловия, нўхат, ёнғоқ, нон ва бошқалар Хайвонларда: гўшт, балиқ, сут , тухум ва бошқалар.\nУглеводлар усимликлардан тайёрланган овқатларнинг таркибида куп булади. Одам кундалик истеъмол қиладиган углевод асосан: Қанд ( глюкоза, фруктоза, лактоза - таъми ширин): асалда, меваларда, сут, шакар ва бошқалар. Крахмал: картошка, ун, донли усимликларнинг таркибида\n- Одам организми учун зарур органик модданинг бири - Ёғлар сут махсулотлари, тухум ва бошқа овқатларнинг таркибида булади. Бошқа органик моддалар билан таққослаганда ёғ парчаланган пайтда энергия икки баровар куп ажралади. Одам суюқ ёғларни купроқ истеъмол қилиши керак, сабаби, улар организмга тез хамда осон сурилади\nЁғлар 2 хил бўлинади. Ўсимлик ёғи Ҳайвон ёғи Кунгабоқар мойи Макккжухори мойи Пахта мойи Хантал мойи Сарёғ Қаймоқ Сут Тухум сариғи\n1грамм углевод парчаланса 17,6 кДж энергия сарифланади. 1 грамм оқсил парчаланганда 17,6 кДж энергия сарфланади. Ёғлар эса 1 грамм ёғ парчаланса 38,9 кДж энергия ажралади, углевод ва оқсилга қараганда 2 хисса кўп энергия ажралади.\nУглеводлар- энергия сарифлаш, қурилиш, захира тўплаш. Оқсиллар- қурилиш,гормонлар ишлаб чиқариш,захира тўплаш, энергия сарифлаш, мускулларнинг кенгайиб қисқариш,транспорт ва ҳимоя вазифани бажаради. Ёғлар – қурилиш,захира тўплаш,гормонлар ишлаб чиқариш ва химоя вазифани бажаради.\nСув одам организми учун жуда зарур. Сувсиз ҳаёт кечириш мумкин эмас. -Одам танасидаги мураккаб физиологик жараёнларнинг хаммаси сувнинг иштироки билан боради. Одамнинг хаёт кечириш учун суткасига 1,5…2,5 л. Сувни одам хар хил ичимликлар холида ичади. Шунингдек, кундаликда истеъмол қиладиган овқатнинг таркибида хам сув бўлади.\nВитаминамилар( «vita» - хаёт) озиқ моддаларнинг таркибида бўладиган алоҳида органик моддалардир. Улар организмда ферментларнинг тузилишида иштирок этади. Витаминлар овқатнинг таркибида оз миқдорда бўлгани билан организм учун жуда керакли моддалар.\nВитаминлар 2 гурухга булинади Ёғда эрийдиган Сувда эрийдиган\nА витамини – Жигар,сут,тухум сариғида. Ўсимликларда сабзи,ў-рик,қавоқда куп булади. D витамин – балиқ ёғи, балиқ икраси, тухум сариғи,хайволаларнинг жигарида,сут махсулотларида бўлади.\nЕ витамин – кўкатлар, донли мевалар, ўсимлик ёғи ва тухумда учрайди. К витамин - кукутлардан тайерланган салатларда,помидор, жигарда куп булади.\nАвитаминоз Гиповитаминоз Гипервитаминоз витаминларнинг одам организмида етишмаслиги туфайли келиб чиқадиган касаллик. витаминлардан хаддан ташқари куп фойдалангандан келиб чиқадиган касаллик. одам организмида умуман витамин булмаса келиб чиқадиган касаллик Авитаминоз,гиповитаминоз ва гипервитаминоз\nВитаминларнинг етишмаслигидан келиб чиқадиган касалликлар.\nИнсоннинг бир кунда истемол қилиш керак бўлган миқдори! Кўп миқдорда сув - (1,5-2,5л ) Углеводлар - ( 400 г) Оқсиллар - (100-120 г) Ёғлар - (70 -100г ) Минерал тузлар- (5-6 г) Витаминлар – (180-200 г)\nОдам организмига нима учун керак?\tНималарнинг таркибида булади. Оқсиллар\tЁғлар\tУглеводлар\nНаверное, он будет очень умным… Это не совсем так. Он будет испытывать серьезный недостаток белков, поэтому он будет маленьким и хилым, а кроме того, излишки углеводов превратятся в жир, и у него будет огромный живот\nСаволларга жавоб беринг 1. Қозоқ халқининг миллий таомларини айтинг 2. Ўзбек ҳалқининг миллий таомлари? 3. Туркларнинг миллий таомлари? 4. Русларнинг миллий таомлари?\nБиологиялик диктант 1.Озиқланиш тирик органимнинг ............... ..............................? 2. Озиқнинг тарбибидаги органик моддала парчаланганда............... ........................? 3. Озиқланиш орқали тирик организм ...................., ......................., ва ҳаёт фаолияти меъёрий кечади? 4. Овқатнинг таркибида.................., ................., ..................... 5. Овқат таркибидаги мураккаб органик бирикмаларнинг парчаланиб, қон ва лимфага ўтиши .................. ...................... деб аталади.\nЖавоблари 1 Хос хусусияти 2 Энергия ажралади. 3 Ўсади ривожланади. 4 Оқсил, ёғ, углевод 5 Ҳазм қилиш\nТест . 1.Витаминлар қанча гурухга бўлинади? А)5 Б)2 С)3 2. Витамин А етишмаса қанақа касал келиб чиқади? А)шапкўрлик Б)рахит С)туберкулез 3. Витамин С етишмаса қанақа касал келиб чиқади? А)пеллагра Б)рахит С)цинга 4. Витамин Д қайси махсулотда учрайди? А)балиқ Б)қовоқ С)шафтоли 5. Сувда эрийдиган витамин? А)А Б)Е С)РР 6. Ёғда эрийдиган витамин? А)Д Б)С С)В 7. Ҳозирги пайтда витаминларнинг қанча тури бор? А)200 Б)30 С)50\nЖавоблари!!! 1 Б 2 А 3 С 4 А 5 С 6 А 7 Б\nОдам 1 кунда нечи марта овқатланиш керак?\nСавол Организмга зиён келтирадиган махсулотлар\nМасала Одамнинг нормал хаёт кечириш учун суткасига 400 граммгача углеводлар керак булса, унинг 15 кунлик миқдорини аниқланг.\n400* 15 = 6000 г. Жавоби: Одамнинг 15 кунлик миқдори 6000 г ёки 6кг.\nУйга вазифа: 41-§. Ўқиб сўзаш 10 тест тузиш.\nНомер материала: ДВ-129060


Туркистонда фильм премьераси ўтди\nВилоят марказида Х. А. Яссавий номидаги халқаро қозоқ-турк университетининг маданият марказида “Балуан Шўлақ” фильми намойиш этилди. Фильмни ҚР Маданият ва спорт вазирлигининг буюртмасига кўра Ш. Айманов номидаги “Қазақфильм” киностудияси тасвирга олган. Фильм режиссёри – Нургелди Садиғулов. Тарихий кинотасма полвон, қўшиқчи ҳамда бастакор Балуан Шўлаққа бағишланган.\nАтоқли полвоннинг ролини Еркебулан Дайиров ижро этган. Шу билан бирга Альбина Шардарова, Медғат Ўмиралиев, Александр Багрянцев сингари артистлар қатнашган.\nФильм ғоясининг муаллифи, сценарийсини ёзган ҳамюртимиз, давлат мукофоти соҳиби, ёзувчи, драматург Дулат Исабековдир.\nФильм намойиши олдидан ижодий гуруҳ туркистонлик томошабинлар билан учрашди. Д. Исабеков мазкур фильмни ўзининг кино соҳасидаги энг муваффақиятли лойиҳаларидан бири эканлигини таъкидлади. Режиссёр Н. Садиғулов эса фильм ёшларда ватанпарварлик туйғусини уйғотишига ишонч билдирди. Туркистон вилояти ҳокимининг ўринбосари М. Ўтарбаев ижодкорларга миннатдорчилик изҳор этиб, вилоят ҳокимининг совғаларини топширди.\nТуркистон вилояти ҳокимининг матбуот хизмати, 2019-05-03, 21:04 186


Архивы СОТУВ - tafsilar.info\n2020 йилда олтин қанча ҳажмда сотилган\n23 Dekabr 17:33 by Редакция\n«Ўзбекистон республика товар-хомашё биржаси» акциядорлик жамияти ахборот хизмати олтин сотишнинг максимал ҳажми жорий ойда қайд этилганлигини хабар қилди. Шундай қилиб, 75 кг қимматбаҳо металл биржа савдолари орқали сотилди. Олтиннинг биржа нархи бир грамм учун ўртача 615,9 минг сўмни ташкил қилди. Аввалроқ, 2019 йилда ЎзРТХБ биржаси савдоларида 145,1 килограмм олтин ва кумуш умумий айланма қиймати 6,1\nЎзбекистон бозорлари сотиладими?\n05 Dekabr 00:50 by Редакция\nИжтимоий тармоқларда ўзбек кийим-кечак бозорларини мумкин бўлган хусусийлаштириш мавзуси фаол муҳокама қилинмоқда. Ушбу маълумотни Давлат активларини бошқариш агентлиги шарҳлади. Ўзбекистон Республикаси бозорлари ва савдо марказларини сотиш жараёни қабул қилинганидан кейин ва мамлакат Президентининг тегишли қарори доирасида бошланади, деб хабар беради Давлат активларини бошқариш агентлиги. Сўнгги кунларда ижтимоий тармоқларда Тошкент шаҳридаги гўёки йирик кийим бозорларининг сотилиши\nОлмалиқ КМК жаҳон фонд бозорларига чиқади\n19 Noyabr 11:35 by Редакция\n«Олмалиқ КМК» АЖ матбуот хизматидан олинган маълумотларга кўра, компания ўз актсияларини халқаро фонд биржаларида сотувга қўйишга тайёрланмоқда. Маълум қилинишича, завод ўз тарихида биринчи марта Халқаро молиявий ҳисобот стандартларига (ХМХС) мувофиқ тайёрланган дастлабки консолидацияланган молиявий ҳисобот бўйича “Ernst & Young” (EY) халқаро аудиторлик ташкилоти «Катта тўртлик» дан аудиторлик ҳисоботини олди. 2023 йилда завод аксияларини халқаро фонд\nАКЦИЯЛАРАУДИТОРОЛМАЛИҚ КМКСОТУВФОНД БОЗОРИХАЛҚАРОЭРНСТ И ЯНГ\n“Афросиёб Палас” меҳмонхонаси янги шартларда сотувга қўйилди\n09 Noyabr 15:41 by Редакция\nСамарқандда яна «Афросиёб Палас» меҳмонхонаси ким ошди савдоси тайинланди. Улар онлайн аукцион шаклида бўлади. Шартлар ўзгартирилди, шу жумладан меҳмонхонанинг бошланғич нархи 5,4 миллиарддан 27,4 миллиард сўмгача кўтарилди. Бироқ, харидорга 12 миллион долларлик инвестиция мажбурияти олиб ташланди. Бир қатор талаблар ўзгаришсиз қолди. 2022 йил 1 январгача меҳмонхона тўрт юлдузли меҳмонхонага айланиши керак, биноларни реконструкция қилиш Маданият


...аёл бир йил давомида хайз кўрмаганида, шунда ҳам тегишли текширувлардан кейин қўйилади. Одатда, 45 ёшдан кейин аёл конидаги эстроген (аёллик гормонлари) анча камаяди. Аёлнинг ҳаракатчанлиги, терисининг майинлиги, якинликка мойиллиги, ҳомиладор бўлиши, қолаверса, кайфияти, шу гормонга боғлиқлиги учун қондан қолаётган маҳал анча ўзгаради.\nСабаби ўзингизни аямасликда\nЭсингизни танибсизки, ҳаракатдасиз. Хам уйнинг, ўам ишнинг уддасидан чиққан эпли аёлсиз. Фақат, бунинг товонини соғлик билан тўлаганингизни биласизми? Айбларингизни бирма-бир келтирамиз:\nУйқу, дам, ҳаловат нималигини билмай, тинимсиз ишлаш.\nГинеколог кўригидан охирги марта фарзанд кўрганингизда ўтгансиз.\nБўқоқ ва жинсий аъзодаги шамоллашга йиллаб парво қилмайсиз.\nКўпинча гриппни оёқда ўтказасиз.\nИш ва уйдаги туганмас муаммолар туфайли доим асабингиз таранг ҳолатда юрасиз. Агар шу бешлик ичида, атиги бир-иккитаси сизда кузатилса, климаксни ўзингизга 5-10 йил га яқинлаштирдингиз, ҳисоб.\nЭрта бошланиши қачон?\nКлимакс бошланиши илк ҳайзингиз эрта-кеч бошланганига боғлик эмас. Лекин онангиз фалон ёшда ҳайздан қолган бўлса, бу ҳолат сизда ҳам юз бериши мумкин. Ҳали қирққа кирмаган бўлсангиз-у, ҳайзингиз сурилса, узоқ давом этмаса, меъёридан кўп келса, уй юмушлари билан шугулланаётган маҳал бошингиз айланса, куп асабийлашсангиз, қон босимингиз кўтарилиб- тушса, жинсий яқинлик ёқмаса, одатдагидан кўра кўп терласангиз, бўксаларингиз семирса, кутилмаганда юз-қўлларингиз кизарса, гап эрта климакс ҳақида кетади.\nАлбатта. Бунинг учун: 25-30 ёшдан бошлабок камрок овқат ейишга одатланинг. Таомномада ёшлик — Е витамини бўлиши шарт. Уни салат барги, исмалоқ, кашнич ва сельдерейдан, ёнғоқ, бодом ва хандон писта каби чақ-чуқлардан, қора (жайдари ундан ёпилган) нон, ўстирилган буғдой, ҳар хил кепак, зайтун зиғир ёғи ва сархил мевалардан топасиз.\nОвқатларнинг аксари буғда пишган ёки қайнатилган, суюқ бўлиши керак.\nҲар олти ой тор доирадаги мутахассислар кўригидан ўтиб, касалликларни вақтида даволашга киришинг.\nКупрок пиёда юришга ҳаракат қилинг.\nҚачон шифокорга борамиз?\nАсли, шифокор кўригидан ҳар олти ойда ўтишни канда қилманг! Шунда ўзингиздаги ўзгаришларни вақтида пайқаб, улар билан курашиш осон булади. Баъзи аёллар қизиш туфайли ухлаёлмайди, терлайвергани учун одамлар билан мулоқот қилолмайди, асаблари таранг ҳолатга келади. Бундай пайтда шифокорга қанча эрта мурожаат қилсангиз, шунча яхши. Климакс даврида қабул қилинадиган дорилар асосан оддий гиёҳлардан тайёрланиб, таркибида ўша-ўша эстроген мавжуд. Уларни вақтида қабул килсангиз, юқоридаги белгилар қийнамайди.\nЕнгил ўтиши учун\nИшларингизни режалаштиринг, уришқоқ одамлардан нари юринг.\nҚизиш хуружи пайтида кўкрак қафаси (диафрагма)ни тўлдириб нафас олишга ўрганинг. икки-уч қултум муздек ялпизли дамлама ичинг, хуруж дарров тухтайди.\nФақат пахтали кийим кийинг.\nЁтишдан олдин доим илиқ сувда чўмилиб, гулоб (атиргул суви)да баданни чайинг, климаксдаги бош оғриқ, асабийлик ва терлашдан халос буласиз.\nДўлана, маврак ва жағ-жағ билан дўстлашинг. Улардан тайёрланган чой тана қизиши, терлаш, асабийлик, қон босими кўтарилиш каби барча климакс белгиларини енгишга қодир.\nАсални янги сиқилган лавлаги шираси билан тенг аралаштириб, ҳар овқатдан кейин 1 ош қошиқдан ичсангиз, климакс анча осон кечиши аниқ. Бу восита бўқоғингиз бўлса ҳам кор қилади.\nНаҳорга бир чимдим прополис ёки асалари чангидан қабул қилиш климакс белгиларини камайтиради.\nШу бугундан бошлаб бир чимдимдан кунжут уруғини ейишга киришинг. Таркибида ёшариш гормонлари ниҳоятда кўп бўлгани учун, сизга керакли қувват бериб, қизишлардан асрайди.\nОлма, узум, анор шарбатини кўп-кўп ичинг. Таркибидаги антиоксидант моддалар климакснинг енгил ўтишини таъминлайди, бош оғриғидан халос қилади.\nҚизиш хуружи бошланиши билан ўрик ёки олма қоқи суриб юринг, ёрдам беради.


ОАВ: Туркияда ФЕТО билан алоқадорликда гумон қилинган 100 дан ортиқ киши ушланади\nТуркия ҳукумати 2016 йил июль ойи ўртасида давлат тўнтаришига уринишга алоқадорликда гумон қилинаётган яна 115 кишини қўлга олишга ордер берди. Бу ҳақда NTV телеканали хабар бермоқда.\nМаълумотларга кўра, гумондорларни ушлаш бўйича махсус амалиёт жумҳуриятнинг 15 вилоятида ўтказилади. Уларга Фатҳуллоҳ Гулен ташкилотига алоқадорлик айби қўйилиши мумкин. Расмий Анқара айни ташкилотни давлат тўнтаришига уринишда гумон қилмоқда.\n2016 йил 15 июль куни Туркия қуролли кучларининг аскар ва офицерларидан бир гуруҳи давлат тўнтаришини амалга оширишга уринишди. Асосий қарама-қаршилик Истанбул ва Анқарада авж олди. Исёнчиларни ҳисобга олмаганда 250 фуқаро ҳаётдан кўз юмди. 2 мингдан ортиқ одам жароҳатланди.


Ўзбекистонда дарсликлар ўқувчини танқидий фикрлашга, мустақил мулоҳаза юритишга ундамайди – Мутахассис — Sof.uz\nЎзбекистонда дарсликлар ўқувчини танқидий фикрлашга, мустақил мулоҳаза юритишга ундамайди – Мутахассис\n24.08 17:59 106 Илм-фан\nРеспублика таълим марказида Европа, Осиё, Африка минтақаларида таълим дарсликларини нашр қилиш бўйича 30 йиллик тажрибага эга мутахассис Энди Смарт билан видеоконференция ўтказилди.\nЭнди Смарт Ўзбекистон таълим дарсликлари ва ўқув дастурлари борасидаги ўз фикрини билдирди.\nЭкспертнинг айтишича, бизнинг таълим дарсликларимиз ўқувчини кўпроқ, ўқитувчига боғлаб қўяди. Уни мустақил ўрганишга ундамайди.\n“Мукаммал, сифатли дарслик аслида мавҳум тушунча. Дарслик умумий таълим тизимини муваффақиятли бўлишини белгилаб бермайди. У шунчаки, ҳисса қўшади. Дарсликдан ташқари бошқа муҳим унсурлар ҳам бор. Ҳар бир мамлакатда ўзининг ишлаб чиққан тизими бор ва улар шундан келиб чиққан ҳолда дарсликларни баҳолайдилар. Тизим мамлакат мафкураси, анъаналари ва таълим сиёсатидан келиб чиқиб ишлаб чиқилган бўлади.\nШунинг учун дарслик ўша давлат мезонларидан келиб чиқиб баҳоланади. Бошқа давлат томонидан бу унсурлар турлича талқин қилиниши мумкин. Бугунга қадар бутун дунёдаги дарсликларни баҳолайдиган қатъий ягона тизим ва мезонлар мавжуд эмас. Лекин, мезонларнинг айримларига асосланиб дарсликларга баҳо бериш мумкин. Мисол учун, Сингапур давлатидаги математика дарсликлари ўтган 20-30 йил давомида таълим дунёсида машҳур бўлди.\nКўплаб давлатлар Сингапур ёндашувини ўзларида қўллаб кўришди. 2019 йил охирида Ўзбекистонга келганимда таълим соҳасидаги ўқув дастурлар ва дарсликлар билан озмунча танишиб чиқишга имкониятига эга бўлган эдим.\nТаассуротларимга келсак, Ўзбекистонда ҳам бошқа марказлаштирилган ўқув тизимига асосланган давлатлардаги каби ўхшашликлар бор. Яъни, бевосита дарсликлар мисолида айтадиган бўлсак, улар кўпроқ ўқувчини ўқитувчига боғлаб қўяди. Гўёки, ўқувчининг тенгдошлари, уни мустақил фикрлаб ўзи ўрганиши ортиқчадек туюлади. Яъни дарсликлар ўқувчини педагокка боғлаб, ягона восита дарсликдек талқин қилинади.Таълим жараёни марказига ўқувчини қўйган ёки аксинча марказга ўқитувчини қўйган ёндашувлар мавжуд.\nЛекин, Ўзбекистон дарсликлари марказида асосий эътибор дарсликка ва таълим жараёнининг бутун босқичида ўқувчини мавзуни қандай ёд олганини баҳолашга қаратилган. Ўқувчини танқидий фикрлашга, мустақил мулоҳаза юритишга ундамайди. Мен шундай ҳолатга гувоҳ бўлдим. Лекин, мана эндиликда Ўзбекистонда янги миллий ўқув дастурини ишлаб чиқилмоқда ва бу жараёнда дарсликлар ҳам ислоҳ қилинади”, дейди Энди Смaрт.\nдарслик ХТВ Таълим сифати\n26.09 11:31 2457\nКеча, 15:34 2074\n27.09 14:28 1642\nКеча, 09:53 1571\nКеча, 13:28 1360\n24.09 10:35 294 Ўзбекистон\n18.09 17:46 1578\n14.09 08:47 408 Ўзбекистон\n4.09 16:48 1255 Ўзбекистон


05.05.20 14:18\tmsk\nЎЗБЕКИСТОН ФВВ ХОДИМЛАРИ ТЎҒОН ЎПИРИЛГАН ҲУДУДДА. FVV.UZ САЙТИ ФОТОСУРАТИ\nЎзбекистон учун май қайғули бошланди. Ойнинг биринчи кунида маҳаллий вақт билан соат 05:55 да Сирдарё вилоятидаги Сардоба сув омбори тўғонининг олтинчи пикет деворида сув сизиб чиқиши содир бўлди ва натижада миллион-миллион кубометр сув бетон тўсиқни ўпириб ташлади. Аввали бошдан хабар берилишича, Фавқулодда вазиятлар вазирлиги (ФВВ) фалокат ҳудудидан 11 минг кишини хавфсиз жойларга кўчирган. Бироқ сув балоси тўхтамай, янги-янги ҳудудларни эгаллай бошлади. Пировардида, 22 та аҳоли яшаш манзиллари сув остида қолди, хавфсиз жойларга кўчирилган фуқароларнинг сони 70 минг кишига етди.\nЧўкаётганларни қутқариш – ФВВ ва Миллий гвардия зиммасидаги вазифа\nТармоқда жойлаштирилган фотосуратлардан фалокатнинг кўлами яққол кўриниб турибди – посёлкаларни сув босган, юзлаб уйлар сув остида қолиб кетган, автомобиль йўллари ювилиб кетган, экинзорлар вайрон бўлган. Май ойининг биринчи кунлари ФВВ, ИИВ ва Миллий гвардия ходимларининг иши етарлигидан ҳам зиёд. Баъзи бир одамлар сув тошқинидан тезроқ қутилишга шошганлари боис дарахтларга, уйларнинг томларига чиқиб олишган – ишқилиб сув етиб бормаса бўлди, дегандек. Қутқарув ишлари давомида уларни вертолётлар ёрдамида хавфсиз жойларга олиб бориб қўйдилар. Шундай қилиб, ўнлаб кишиларнинг ҳаёти қутқариб қолинди. “Бу ишлар жума куни содир бўлди. Сув тезлик билан бостириб кела бошлаганида. Уйларнинг бирида бир оила ташқарига чиқишга улгурмай қолди, атроф сувга тўлиб бўлганди. Миллий гвардиячилардан бири, ёш йигит уларга қараб ташланди. Ва тўққиз кишини олиб чиқиб, ҳаммасини қутқариб қолди”, — дейди Миллий гвардия ходими “Газета.uz” келтирган иқтибосда.\nШифокорларга ҳам иш топилди. Хабар берилишича, 56 нафар жабрланганлар турли даражадаги тан жароҳтлари билан касалхоналарга ётқизилди. Бундан ташқари, сув остида қолган посёлкаларнинг 17 минг аҳолиси шифокорлар томонидан тиббий кўрикдан ўтказилди.\nСув босган қишлоқда сувни тортиб чиқариш. fvv.uz сайти фотосурати\nҚурбонлар ҳам бўлди. 1 май куни кечқурун Жиззах вилояти ички ишлар бошқармасининг матбуот хизмати 14 ёшли қизча ва унинг 9 ёшли укасини сел оқизиб кетганини маълум қилди. Экспертларнинг маълумотига кўра, улар дўконга бориб, сув остида қолган посёлка орқали қайтаётган пайтда уларнинг устига сел ёпирилиб келган. Қизнинг жасади сув ҳавзаси қирғоғида топилган. Унинг укасини беҳуш ҳолатда касалхонага етказиб келишган, бироқ шифокорлар боланинг ҳаётини сақлаб қола олмадилар. Шу билан бирга, Ўзбекистон ҳуқуқни муҳофаза қилиш органларининг хабарида болаларнинг ўлими тўғондаги авария билан боғлиқлиги борасида сўз юритилмаган. Лекин Россия оммавий ахборот воситалари болаларнинг ўлимини тўғондаги фалокат билан тўғридан-тўғри боғлиқликни кўрдилар. Хусусан, ТАСС ахборот агентлигининг хабари устида қуйидаги сарлавҳа қўйилган: “Ўзбекистонда Сардоба сув омбори ёнидаги сув тошқини оқибатида иккита ёш бола ҳалок бўлди”.\nҚутқарув ишлари. t.me/Tashkent_SkyNews фотосурати\nКейинроқ, 4 май куни эса Ўзбекистон Миллий гвардияси матбуот хизмати ўз ходимининг ҳалок бўлганини маълум қилди. Ҳарбий хизматчилар Сардоба сув омборининг тўғони ўпирилиши натижасида сув босган ҳудудда тезкор гуруҳ таркибида эвакуация қутқарув ишларида иштирок этишган. Миллий гвардиянинг икки нафар ходими кучли оқим сабаб оқиб кетган. Натижада, Миллий гвардия ҳарбий хизматчиси сержант Суяров Хусниддин Зокирович табиий офатга қарши курашиш жараёнида ҳалок бўлди. Ҳозирда иккинчи ходимни қидириш ишлари давом этмоқда.\nЧегараси йўқ сув\nТўғоннинг ўпирилиши – ғайри одатий ҳодиса саналади. Шунинг учун ҳам ҳодиса содир бўлган Сирдарё вилоятига республика ФВВ раҳбарияти ва бош вазир Абдулла Арипов зудлик билан етиб келдилар. Кейинроқ, мамлакат президенти Шавкат Мирзиёев вилоятга вертолётда учиб келди ва вазиятни ўз назоратига олди. Давлат раҳбари матбуот хизмати ваҳима қилишга ўрин йўқ, дея баёнот беришга шошилди. ФВВ сув омборидан оқиб чиқаётган сувнинг ҳажми пасайди, мутахассислар оқимни Абай канали орқали Жиззах вилоятидаги Арнасой кўлига йўналтиришга эришдилар, дея маълум қилди.\nМирзиёев сув остида қолган посёлкаларнинг Сирдарё вилоятининг маъмурий маркази Гулистон шаҳрига кўчирилган аҳолиси билан учрашди. Президент фуқаролардан ҳеч ким эътиборсиз қолдирмаслиги ва ҳаммага ёрдам кўрсатилиши ҳақида ишонтирди. Президент маҳаллий ҳокимият органи идораларидан ҳалокат ҳудудини тозалашни талаб қилди. Учинчи май куни президент вилоятга қайтиб, тўғонни қайта тиклаш бўйича ишларининг қандай бораётгани билан танишди. Бу ишга юзлаб малакали мутахассислар ва мингдан зиёд махсус техника жалб этилгани хабар қилинганди.\nАлоҳида қайд этиш жоизки, Сирдарёдаги сув тошқини юртдошларига ёрдам бериш иштиёқидаги республика аҳолисини бирлаштирди. Республиканинг турли вилоятларидан хайрия ёрдами юкланган юк машиналарининг колонналари ҳалокат содир бўлган ҳудудга йўл олди. Улар жабрланган оилалар учун кийим-бош, медикаментлар ва шахсий гигиена воситаларини олиб кетдилар. Тошкент шаҳар ҳокимлиги матбуот хизматининг маълум қилишича, 3 май куни сув балосидан жабрланганлар учун деярли 70 миллион сўм (7 минг АҚШ доллари) тўпланди. Иш шунгача етиб бордики, фуқаролардан бошқа инсонпарварлик ёрдами юбормаслик сўралди, негаки Сирдарёда етиб келган хайрия ёрдамини жойлаштириш учун жой ҳам қолмаганди.\nТўғон ўпирилиши оқибатларини тугатиш ишлари. fvv.uz сайти фотосурати\nБироқ ўзбекистонлик қутқарувчилар аварияни чиндан ҳам тезкорлик билан жиловлашга эришдиларми? Қозоғистонлик мулолизимларга кўра, афсуски йўқ. Сардоба сув омборидаги сув шунчалик кўп эдики, тўғон ўпирилиши оқибатида қўшни республиканинг канал ва коллекторини тўлдириб ташлади. Натижада Қозоғистоннинг Туркистон вилоятидаги бир неча посёлкалари сув остида қолди. Вилоят ҳокимининг ўринбосари Сакен Қалқаманов моҳиятан Ўзбекистон расмийларини ахборотни яширишда айблади. Унга кўра, Ўзбекистон томони вазият барқарорлашди дея ишонтиргани боис, сув босган қишлоқлардан одамларни кўчириш кечикиш билан бошланган. Қалмақановга кўра, Ўзбекистон Фавқулодда вазиятлар вазирлиги гидроузел Ўзбекистон тарафидан ёпиб қўйилгани ва оқиб чиқаётган сув сатҳи пасайгани ҳақида хабар берган эди. Шу билан бирга, Қалмақановнинг аниқлик киритишича, Қозоғистон тарафидаги сув сатҳи соатига ўртача 10-20 сантиметрдан кўтарилишда давом этиб келган. Оммавий ахборот воситалари 2 май куни чегараолди аҳоли пунктларида техноген характеридаги фавқулодда ҳолат эълон қилингани ҳақида хабар бердилар. Пировардида, маҳалий аҳолидан 5400 киши сув босган посёлкалардан хавфсиз жойларга кўчирилган.\nТўғон ўпирилишидан кейин бир кун ўтиб икки давлат раҳбарлари телефон орқали вазиятни муҳокама қилиб олдилар. Қозоғистон президенти Қосим-Жўмард Тўқаев матбуот хизматининг маълум қилишича, Мирзиёев ҳамкасбига кўрсатилган кўмак учун миннатдорчилик билдирган ҳамда таассуф ила офат Қозоғистон жанубидаги қатор аҳоли пунктларига шикаст етказганини қайд этган. Расмий Тошкент эса “давлат раҳбарлари Сардоба сув омборидаги фавқулодда ҳодиса оқибатларини тугатиш ишларида ўзаро ҳамжиҳатлик масалаларини муҳокама қилиб олганларини” қайд этиб ўтди, холос. Президентлар матбуот хизматларининг баёнотларида телефон орқали сўзлашув илиқ ва дўстона вазиятда ўтгани борасида якдиллик бор, холос.\nСардоба сув омбори қурилиши 2010 йилдан 2017 йилгача давом этган. Унга 922 миллион куб метр сув сиғади. Таққослаш учун, унинг сиғими Чорвоқ сув омборига қараганда икки баробар оз (2 миллиард куб метр), аммо у Тошкент денгизидан тўрт баробарига каттароқ (250 миллион кубометр). Интернетда Ўзбекистондаги мустақиллик даврига қадар қурилган сув омборларининг рўйхатини топишингиз мумкин. Агар унга Сардобани қўшилса, унда ҳавза сув ҳажми бўйича биринчи ўнталикка киради.\nЭътиборга лойиқ ери шуки, Википедияда Сардоба сув омборининг саҳифаси йўқ. Афтидан, дея ёзади журналист Наталья Шулепина, объект шу чоққача эксплуатацияга топширилмагани учун шундай бўлса керак. Шунингдек, сув омборида фильтрациянинг мониторинги ва фавқулодда ҳодиса ҳолатида хабардор қилиш тизими ўрнатилмаган. Бироқ шунга қарамай, сув омбори тўлдириб қўйилган.\nХўш, тўғон нима сабабдан ўпирилган? Бу борада бир нечта тахминлар илгари сурилмоқда. Ўзбекистон Сув хўжалиги ҳузурида сув омборларидаги вазиятни мониторинг қилиш бошқармаси бор. Ушбу бошқарма раҳбари Шарифжон Қўчқоровга кўра, тўғон пастки қисмининг емирилиши қўққисдан пайдо бўлган аномал шамол туфайли содир бўлган. Мулозимнинг қўшимчасига айтишича, кучли шамоллар ва жала ёғишлари бошланиши мумкинлиги тўғрисидаги огоҳлантиришлар туфайли республикадаги барча сув омборлари бир неча кун давомида мутахассисларнинг кузатуви остида бўлган экан. Бироқ бунақанги назоратнинг фойдаси бўлмади – об-ҳавонинг ноқулай келиши бетон деворли тўғондан кучлироқ чиқиб қолди. Яхшиямки биз Пушкин эртаклари ичида яшамаймиз, акс ҳолда шамолни сўроққа тутиб, Сув хўжалиги вазирлигининг иддаоларини қабул қилиш-қилмаслик ҳақида сўраб олган бўлардик.\nБироқ айрим экспертлар фожиа қурилиш соҳасида ўрин олган системали коррупция, ўғирлик ва откатларнинг натижасида келиб чиққан, деб ҳисобламоқдалар. “Ўғирлик схемаси жуда ҳам оддий. Мисол учун, трамбовка қилинадиган сув омбори участкасига 1000 куб метр қум талаб қилинадиган бўлса, қурувчилар бор-йўғи 500 кубометр сарфлашади. Худди шу ҳолатни бошқа қурилиш материаллари – шағал ва бетон атрофида ҳам кузатиш мумкин. Мисол учун, мен қурувчи сифатида шебен ишлаб чиқарадиган завод билан ушбу қурилиш материалидан 1000 кубометр сотиб олишга шартнома тузаман. Ҳужжатда битта миқдордаги пул кўрсатилади, мисол учун 10 минг доллар. Бироқ амалда мен 500 куб метр шебен сотиб оламанда, завод ҳисобига 10 минг доллар ўтказиб бераман. Завод эса ушбу пулнинг ярмини менга нақд пул кўринишида қайтариб беради. Буни “откат” дейилади. Бугунги кунда ушбу схема барча объектлар – бу кўп қаватли уй бўладими ёки метро станциясими ёки сув омборими, барибир, ҳаммасида қўлланиб келинади”, — дейди исми сир қолишини истаган аноним манба “Озодлик” радиоси билан суҳбатда.\nСув тошқини оқибатларини тугатиш. fvv.uz сайти фотоси\nИжтимоий тармоқларда Сардоба сув омбори қурилишини “Ўзбекгидроэнерго” компаниясининг ҳозирги раҳбари, сенатор Абдуғани Сангинов бошқаргани тўғрисидаги маълумот пайдо бўлди. Объект барпо этилиши устидан “Ўзбекистон темир йўллари” компанияси кураторлик қилган, “Тўпаланг гидро қурилиш” МЧЖ эса асосий пудратчи бўлиб чиққан. Ушбу корхона Сангинов томонидан ўтган асрнинг 80-чи йилларида барпо этган “Тўпалангстрой”га ва кейинроқ пайдо бўлган “Тупаланг HDP Holding” компаниясига тўғридан-тўғри алоқаси бор. Бу компанияни сенаторнинг ўғли Ислом Абдураҳманов бошқаради. Айтишларича, Ўзбекистонда ҳар қандай йирик гидроиншоотлар мутлақо Сангиновларга қарашли – турли қўшимчали ва турли мулк шаклларидаги “тўпаланглар” номи остида фаолият юритадиган компаниялар томонидан қурилади. Мулозим бу кўринишдаги қурилишларни амалда монополияга айлантириб олган ва унга қарашли фирмалар ҳеч қандай тендерларсиз қурилишларни осонгина ўз қўллари остига тортиб оладилар.\n“Ўзбекгидроэнерго” ғазабнамо релизини чоп этиб, ушбу айбловларнинг ҳамммасини туҳмат деб атади. Компаниядагиларнинг билдиришича, фалокат табиий офат туфайли содир бўлганини халқ кўриб турибди, бироқ кимдир ушбу туҳматларни интернетда чоп этишдан манфаатдорга ўхшаяпти. Ушбу позициянинг ортида “кучли” дастак бор: “Сардоба сув омбори 2017 йилда қурилган, агар уни сифатсиз барпо этилган бўлса, нега уч йил давомида бирорта ҳам авария бўлмади?” Гап йўқ, мутлақо эътироз билдириб бўлмайдиган дастак! Балки омади келгандир, шу холос...\nЎзбекистон Бош прокуратураси томонидан Сирдарё вилоятидаги “Сардоба” сув омбори тўғонининг ўпирилиши оқибатида сув тошқини юзага келганлиги ҳолати юзасидан Ўзбекистон Жиноят кодексининг 207-моддаси (Мансабга совуққонлик билан қараш) 1-қисми ва 258-моддаси (Тоғ-кон, қурилиш ёки портлатиш ишлари хавфсизлиги қоидаларини бузиш) 2-қисми “б” банди билан жиноят иши қўзғатилган. Терговни олиб бориш Давлат хавфсизлик хизмати ходимларига топширилган. Айнан ДХХ ушбу инцидентда ким айбдор эканлигини аниқлаб беради.\nЭҳтимол ҳаммасига сувни шунчалик тўлқинлатиб юборган ҳамда тўғоннинг бетон деворларнинг ўпирилишига олиб келган “аномал шамол”ни айбдор деб топишлари мумкин, буни билиб бўлмайди.


Бир қатор сайтларда Сергели тумани ҳокими Элбек Шукуров ўзига 35 млн. сўмлик мукофот пули ёзгани ҳақида хабарлар чиқди. Буни кўпчилик ўзича тушунди ва талқин қилди.\nМенинг фикрим сал бошқачароқ. Яхши моддий рағбат поранинг олдини олишга ҳисса қўшади. Амалдор моддий томондан тўқ бўлса, коррупцияга йўл қўйиши анча камаяди. Буни президент Шавкат Мирзиёев ҳам айтиб ўтган.\nАслида пора олган амалдорни тинч қўймаймиз: очкўз экан, тўймас бало, узр билан қутулиб қолди ва ҳоказо. Бир пайтлар ҳокимларнинг ойлиги деган мавзу анча шов-шув бўлганди ва миқдори камлигидан кўпчилик ҳайратга ҳам тушган. Чунки бу маошга мукофот пуллари, устамалар киритилмаганди-да.\nПора олмайдиган амалдорга муҳтож бўлсак, яхши ишлайдиган ҳалолларини қонуний тарзда моддий томондан ҳам қўллаб қўйиш керак, менимча. Бу коррупцияга қарши курашнинг бирламчи белгиси ҳисобланади.\nЭлбек Шукуров ҳақида ижтимоий тармоқлар, одамлар орасида ҳозирча ёмон гап эшитмадик. Ўз ишини қиляпти, Сергелини анча оёққа турғазди. Ушбу туман раҳбарлари ҳақида бирорта салбий хабар ўқидикми? Йўқ. Демак, улар ҳам моддий рағбатга лойиқдир. Энг муҳими, у буни яширинча ёки ноқонуний эмас, ошкора амалга оширяпти.\nАсли мен жуда танқидга ўчман, амалдорларни аямайман. Мени таниганлардан сўраб билишингиз мумкин. Лекин ишлаётган ҳалол мансабдорларни эътироф этиб туриш ҳам керак, албатта.\nЭътирофга нолойиқлари тиқилиб ётибди бизда. Масалан, катта фожиага сабабчи бўлса-да, унга яна йирик вазифа ишониб топшириляпти. Ёки бошқа туманларда фуқаролар ҳокимларга машина ва уйларни совға қиляпти. Мана булар, албатта, шубҳали.\nСергели коррупция порахўрлик Элбек Шукуров


Ҳазрати Умар Рабаза деган жойда қўриқ ташкил қилишни буюрди. Бундан мақсад сафарга мўлжалланган отларни йиғиш эди. Тўрт мингта от йиғилди. Бу отлар қўшинга янги ёзилган ёки жангда отини йўқотган аскарларга берилди. Ҳар бир отни топширар экан, Ҳазрати Умар эгасига шундай дерди:\n– Бу отга қарамасдан, ўз ҳолига ташлаб қўйсанг, ҳақини ундириб оламан. Жангда ўлса, унда майли. Қани, борақол! («Китобул хараж»)\nАмирул мўминин бу қўриққа бир пайтлар ўзи озод қилган Хунай деган одамни бош қилиб, унга бир қанча тавсиялар берди:\n– Марҳаматли бўл! Одамларга зулм, ҳақларига тажовуз қилишдан сақлан. Мазлумнинг дуоибадидан қўрқ. Чунки унинг дуоси қайтарилмайди. Бу қўриққа бир-икки қўй ё туя келса, зарар қилмайди. Лекин Усмон ибн Аффон ва Абдураҳмон ибн Авф каби ўзига тўқларнинг подаларини қўшма. Чунки уларнинг подаларини қоринлари ўзларининг ерларида ҳам тўяди. Уч-тўрт ҳайвони борлар келса, менга учрасинлар. Ҳайвонларга ўт-ем бериш уларни зое қилиб, ўрнига олтин-кумуш беришдан енгилроқ. Бу ер мадиналикларнинг асл юртидир. Улар Исломдан аввал ҳам бу замин учун курашганлар. Улар туфайли динимиз шу тупроқда яшаб келди. Аллоҳ розилиги йўлида шу ҳайвонларни боқишга тўғри келмаганида, ҳеч қачон бу шаҳарни қўриқ жойига айлантирмас эдим ва бу тупроқнинг ўт-сувидан бировни маҳрум қилмас эдим.\nАраблар шу кунгача маълум бир йил ҳисобини ишлатмас эди. Фақат баъзи муҳим воқеалар билан сана белгиланарди.\nМасалан, фил йилидан уч йил аввал, тўрт ой кейин, дегани каби. Лекин бу етарли эмасди. Чунки Ҳабашистонга ҳижрат, Бадр жанги, Мурайсеъ жанги каби воқеаларнинг қай бири аввал, қай бири кейин содир бўлганини айтиш анча қийин эди.\n– Биз шу кунларда қайси йилнинг шавволи эканини била олмасак, кейинги йилларда аҳвол янада чигаллашади, — деди.\nСўнг одамларни тўплаб, фикрларини баён қилди. Йиғилганлар халифанинг таклифини маъқулладилар. Шу тариқа бутун Ислом оламида жорий этилажак йил ҳисобини белгилашга қарор қилинди. Йиғилганлардан ҳар ким ўзича таклиф айтди. Охирида Ҳазрати Али:\n«Расулуллоҳ с.а.в. ширк ва куфр ерини ташлаб, иймон шаҳрига кўчиб ўтганларидан бошлаб йил ҳисоблаш керак», деди. Бу таклиф барчага маъқул бўлди. Ҳеч ким менинг таклифим яхшироқ демади. Бу қарор ҳижратнинг 16 йили рабиул аввал ойида қабул қилинди. Йил боши қилиб арабларнинг истеъмолидаги муҳаррам ойи белгиланди. («Тарихи Табарий»)\nАммо халқ бир мунча вақт Ярмук воқеасидан икки йил кейин, Қодисиядан уч ой бурун, деб аввалгидек санани ўзи истаганича ишлатаверди. Белгиланган йил ҳисоби эса, расмий ҳужжатлардагина қўлланилар эди.\nҲазрати Умар йил ва ой-кунлар борасидаги ноаниқликларга чек кўйиб, Ислом оламида янги тақвим (ҳижрий тақвим) ни жорий қилди.\nЗулм аслида нима? Саҳобалар ҳаётидан лавҳалар Саҳобалар ҳаётидан лавҳалар Саҳобалар ҳаётидан лавҳалар\nTagsзулмҲазрати Умарҳақларига тажовуз


“Бунёдкор” стадионида Real Madrid Foundation Clinic дастурининг очилиши бўлиб ўтади\nЎзбекистон футбол ассоциацияси ва "Реал Мадрид" клуби академияси ўртасидаги келишувга асосан юртимизда Real Madrid Foundation Clinic дастурини ишга тушириш бўйича дастлабки ҳаракатлар бошлангани ҳақида хабар берилганди.\nАна шу дастурга асосан бугун пойтахтимизга “Қироллик клуби”нинг 3 нафар мураббийи — Карлос Альберт, Мануэль Агуадо Хил ва Эктор Висенте ташриф буюришди.\nЭртага 1 июнь куни “Бунёдкор” клуби академиясида юртимиздаги болалар мураббийлари учун семинар ташкил қилинади. Шунингдек, “Бунёдкор” клубининг машғулотлар стадионида амалий машғулотлар ўтказилиши режалаштирилган.\n3 июнь куни соат 19:00да “Бунёдкор” стадионида Real Madrid Foundation Clinic дастурининг очилиши бўлиб ўтади. Очилиш маросимида Миллий олимпия қўмитаси ва Ўзбекистон футбол ассоциацияси раҳбарияти иштирок этади.


Яқин 100 йилда мидияларни еб бўлмай қолади\n12:26 / 09.07.2015\nЯнги тадқиқот натижаларидан маълум бўлишича, келажакда ҳаво ҳароратининг 2 даражага ўзгариши мидиялар, устрицалар ва бошқа турдаги моллюскаларни инсон томонидан истеъмол қилиб бўлмайдиган даражага олиб келиб қўяди.\nИқлимшуносларнинг башоратларига кўра, денгиз сувининг ҳарорати секин-аста ўсиб боради. Бу денгиз жониворлар яшаш шароитларига ва муҳитига ҳам жиддий ўзгаришлар олиб киради. Бундан ташқари, ёғингарчиликнинг кўпайиши натижасида сувнинг юқори қатламларида туз миқдори камайиб боради.\nБу ҳолатлар денгизда яшовчи бактериялар ва планктонлар микроскопик жамоатларига жиддий таъсир ўтказади, улар эса ўз навбатида озиқ-овқат занжирида юқорироқ ўринда турувчи жониворларга таъсир ўтказмай қолмайди. Турли токсинлар ажратадиган планктон ва бактериялар шароитга мослашади, лекин уларнинг токсинлари моллюскаларда тўплана бошлайди. Бунинг натижасида моллюскалар истеъмолга яроқсиз бўлиб қолади.


Ўзбекистон дори воситаларига бўлган талабнинг 74 фоизи импорт ҳисобига қопланмоқда\nС начала работы biznes-daily.uz 8 048 127\nГлавная Все новости Узбекистана Ўзбекистон дори воситаларига бўлган талабнинг 74 фоизи импорт ҳисобига қопланмоқда\nИмпорт қилинаётган дори воситаларининг ярмидан ортиғини Ўзбекистонда ишлаб чиқариш мумкин, бироқ бу кўрсаткич бор-йўғи 27 фоизни ташкил этмоқда.\nЎзбекистон Президенти Шавкат Мирзиёев раислигида 6 февраль куни фармацевтика соҳасини ривожлантириш борасидаги ишлар натижадорлигини таҳлил қилиш, истиқболдаги долзарб вазифаларни белгилашга бағишланган йиғилиш бўлиб ўтди. Бу ҳақда давлат раҳбари матбуот хизмати хабар қилди.\nЙиғилишда таъкидланганидек, мавжуд 94 та корхонадан 12 тасигина маҳсулотининг бошқа давлатларда тан олинишини таъминлайдиган GMP — «яхши ишлаб чиқариш амалиёти» халқаро сертификатига эга. Буни кенгайтириш бўйича тармоқ раҳбариятида ташаббус етишмаяпти. Оддий мисол, йиллар давомида қизилмия илдизини чуқур қайта ишлашга умуман эътибор берилмаган. Ўтган йил охирида Қорақалпоғистонга ташриф давомида топшириқ берилганидан кейингина Қизилмия етиштирувчилар ва қайта ишловчилар уюшмаси тузилди.\nДавлат тиббиёт муассасаларини дори воситалари ва тиббий буюмлар билан таъминлаш аҳволи ҳам қониқарсизлигича қолмоқда. Аҳоли бу ислоҳотлардан кутилган натижаларни ҳали умуман сезаётгани йўқ. Буни оммавий ахборот воситаларида бирон-бир ижобий муносабат билдирилмаётганидан ҳам билса бўлади, деди Президент.\nПрезидент бу муаммоларни чуқур таҳлил қилиб, уларни бартараф этиш бўйича истиқболдаги муҳим вазифаларни белгилаб берди.\nМамлакат ички бозорида дори-дармонлар нархларининг барқарорлигини таъминлаш, уларнинг сунъий қимматлашувининг олдини олиш бўйича қўшимча чора-тадбирлар кўриш вазифаси қўйилди.


«Сўз эркинлиги бўлганда, мен яширинмасдим». Бобомурод Абдуллаев иши якунланди « Ўзбекистон Халқ Ҳаракати\n«Сўз эркинлиги бўлганда, мен яширинмасдим». Бобомурод Абдуллаев иши якунланди\n03 May 2018 - 11:51\nБугун, 2 май куни Ўзбекистон Республикаси Жиноят кодекси 159-моддасида назарда тутилган жиноятни содир этганликда айбланаётган журналист Бобомурод Абдуллаев суд мажлисида сўнгги сўзни айтди. Бу ҳақда суд мажлисида иштирок этган Kun.uz мухбири хабар бермоқда.\nСудланувчи Бобомурод Абдуллаев «сўз эркинлиги бўғиқ даврда, ҳаётини хавфдан ҳимоя қилиш учун Усмон Ҳақназар тахаллусида мақолалар» ёзгани, унга маълум бўлган хабарларни тўлиқ текширишга имконият бўлмагани ҳақида гапириб берди.\nМен нафақат ижтимоий-сиёсий, балки спорт журналистикасида ҳам қалам юритганман. Футболда бир фалсафа бор: майдонга рақибни енгиш учун тушган жамоа баъзан мағлуб бўлиши мумкин, аммо рақибга енгилишини тан олиб, майдонга қадам босган жамоа ҳеч қачон ютмайди. Менга ҳам осон бўлмади. Суд иши бошлангандан буён айбсизлигимни исботлаш учун ҳамма ишга қўл урдим, ҳақиқатни қўрқмай айтдим. Ҳеч ким менга happy end ваъда қилмаган, бошқалардан фарқли равишда мен ҳеч нимани яширмай рост сўзни айтиб келмоқдаман. Тажрибамда (журналист сифатида дейилмоқда – таҳр.) кўп суд мажлисларида иштирок этгандим. Айрим аёл судланувчилар анча-мунча қийноқ ва тазйиқларга туриб берганини кўрганман, улар бошқа эркак судланувчилардан фарқли равишда ҳақиқатни айтолган. Мен ўша аёлларга таъзим қиламан. Бош эгаман.\nЎйлайманки, биз (Абдуллаев адвокати Майоровни назарда тутмоқда – таҳр.) суд терговида айбсиз эканимни исботлай олдик. Аслида, ишнинг илк лаҳзасига эътибор қилинг: МХХ терговчилари менга нисбатан қийноқ ва тазйиқлар ишлатиб қилмаган ишимни бўйнимга қўйди. Бу қийноқ ва тазйиқ ишлатишнинг маъноси нима? Гап шундаки, бундай ҳаракатлар органнинг бир пайтлар ночор, кучсиз бўлганини исботлайди. Фақат кучсиз ҳокимиятгина мана шундай ночор органларни ҳимоя қилади. Кучли ҳокимият танқидни хуш қаршилайди. Кучли ҳокимият камчиликларга эътибор қаратган журналистга тазйиқ қилмайди.\nСовет иттифоқи парчалангач, у даврнинг нақадар жирканч бўлганини англаб етдик. Каримов вафотидан кейин яна шундай бўлди, мақталган иқтисодиёт, ривожланиш ва маддоҳлик аслида пуч экани маълум бўлди-ку. Агар ўша даврда сўз эркинлиги бўғилмаганда, мен ҳаётимни хавфдан асраш учун тахаллус остида, яшириниб мақола ёзмасдим. Менга маълум факт ва тафсилотларни тўлиқ текширишга имкон бўлмади. Бироқ, вазият ўзгарди, Шавкат Мирзиёев янги тарихни бошлади. Матбуот ва телевидение танқидий руҳдаги материалларни эркин ҳавола этяпти. Айнан мана шу суд мажлисидан Kun.uz ва Газета.uz сайтлари мухбирлари репортаж тайёрлаётганига гувоҳ бўлмоқдаман. Мен ўзимни ҳимоя қилишим учун барча имкониятни яратиб берган Ўзбекистон Республикаси Президенти Шавкат Мирзиёев ва Жиноят ишлари бўйича Тошкент шаҳар судига миннатдорчилигимни билдираман. Шунингдек, мени маънан қўллаб-қувватлаб турган маслакдошларим, журналист ва инсон ҳуқуқлари фаолларига ташаккур билдираман.\nБобомурод Абдуллаев суддан одилона ва адолатли ҳукм чиқаришини сўради. Судья Зафар Нурматов эса судланувчи Абдуллаевга суд мажлисида Бобомуроднинг қари онаси, турмуш ўртоғи иштирок этаётганини, уларни ҳам эслаб ўтиши мумкинлигини айтди.\nМаълумот учун, давлат айбловчиси Баҳром Қобилов «Ўрим» режаси сақланган флешка масаласини умуман ашёвий далиллар қаторидан чиқариб ташлашни сўраб, Бобомурод Абдуллаевга 5 йил озодликдан маҳрум этиш жазоси тайинланишини сўради. Бошқа 3 нафар судланувчилар эса тўлиқ оқланиши сўралди.


Халаро ушлар куни - 2016\nХалқаро қушлар куни - 2016\n2016 йил март ойининг охири - апрелнинг бошларида Ўзбекистонда Халқаро қушлар Куни нишонланди. Жорий йилда байрам Spring Alive дастури доирасида ўтказилди. Ушбу баҳорги экологик санага бағишланган фестивал, сайр, доира столи ва акцияларда Республикамизнинг бешта вилоятидан 1280 дан ортиқ ёшлар ва катталар иштирок этдилар.\nХалқаро қушлар Куни 1902 йилдан бошлаб қишлоқ хўжалигида фойдали қушларни муҳофаза қилиш конвенцияси қабул қилинганлигидан бошлаб ҳар йили нишонлаб келинади. Қушлар куни аввалдан қушларни қишлаш ерларидан қайтиб келишини нишонлайдиган болалар экологик байрами ҳисобланиб келинган.\nМамлакатимизда Қушлар кунини нишонлашни анъанавий тарзда Ўзбекистон қушларини муҳофаза қилиш Жамияти 9 йилдан бери ўтказиб келмоқда! Бу йили экологик саналарнинг энг кексаси сифатида #0с3ж - узунқанотлар учун тез ёрдам хизматини узунқанотларга ёрдам берувчи ташаббускор гуруҳга мадад тариқасида ишга туширилди. 26 март куни ЎзМУнинг биология-тупроқшунослик факультетида Елена Абдуллаева ва Павел Карабаев "Phasianus" клуби аъзолари ва бўлажак #0с3ж хизмати кўнгиллилари учун ўзлари бошқараётган "Қушларни табий яшаш муҳитларига қўйиб юбориш учун вақтинчалик сақлаш" питомниги фаолияти ҳақида тақдимот қилдилар.\n2016 йилнинг 29 март куни Наманган Давлат Университетида "Ecobirds" талабалар орнитологик клуби аъзолари ташаббуси билан Халқаро қушлар Кунига бағишланган "Қушлар оламига саёҳат" экофестивал бўлиб ўтди. Байрамни НамДУнинг ректорати, табиатшунослик факультети деканати, ўқитувчилари ва талабалари ташкил этдилар. Тадбир ўтказишда Ўзбекистон Экологик харакати Наманган вилояти бўлими ва вилоят овчилар Жамияти яқиндан ёрдам кўрсатдилар. Олий Мажлис қонунчилик палатаси депутати Ўзбекистон қушларни муҳофаза қилиш Жамияти вакиллари, Ўзбекистон Республикаси Фанлар академияси ва бир қатор қуш ишқибозлари байрам меҳмонлари бўлдилар. Фестивал доирасида Халқаро қушлар кунига бағишланган анжуман ташкил этилди. Анжуман тугагач, "Энг яхши қушчи", "Қушлар учун энг яхши уй", "Қушларни биласизми?", "Қуш фотосуратлари конкурси" каби конкурслар уюштирилди. Ғолибларга турли номинацияларда эсталик совғалари ва сертификатлар топширилди. Байрамда ҳаммаси бўлиб 50 та ўқитувчи ва 300 дан ортиқ киши иштирок этдилар.\nХалқаро қушлар Кунини нишонлаш эстафетасини Қорақалпоғистонга ўтиб, улар 2016 йилнинг 1 апрел куни давлат ўлкашунослик музейида "Қушлар бизнинг дўстимиз" номли давра суҳбати ўтказдилар. Тадбирда Қорақалпоқ давлат ўлкашунослик музейи, Ўзбекистон қушларни муҳофаза қилиш Жамиятининг Қорақалпоқ филиали ва Бердақ номидаги Қорақалпоқ давлат университети, ҳамда, Ўзбекистон Экологик харакати Қорақалпоғистон бўлими иштирок этдилар. Доира суҳбатида орнитолог ўқитувчилар М.А. Жуманов ва Я.И. Аметов раҳбарлигида "Otus" талабалар клуби аъзолари фаол иштирок этдилар. Улардан ташқари шоира Гулнора Нурлепесова, Ўзбекистон Республикаси Фанлар Академияси Қорақалпоғистон бўлими "Ҳайвонлар экологияси" лабораторияси кичик илмий ходими Гулара Матекова, Нукус шаҳри умум-таълим мактабининг тўртта ўқувчиси ва оммавий ахборот воситалари вакиллари - умумий ҳисобда 70 киши иштирок этдилар. Талабалар клуби аъзолари ўқувчилар билан биргаликда қизиқарли ўйинлар ва викториналар ўтказдилар. Конкурс ғолибларига ёрқин закладкалар ва Spring Alive дастури значоклари, эсталик совғалари ва қушлар ҳақида китоблар совға қилинди. 2016 йилнинг 3 апрелида эса ушбу экологик байрам доирасида Нукус шаҳри атрофидаги Ашикўлда қушлар саноғи ўтказилди.\nСамарқанд вилоятида эса бу йили Ҳалқаро қушлар Куни ҳар доимгидан ҳам кенгроқ нишонланди. 30 мартдан 5 апрелгача СамДУнинг табиатшунослик, тарих, кимё, археология, география, филология ва математика факультетларидан - 300 га яқин талаба иштирок этдилар! Филолог талабалар Халқаро қушлар Кунига тақдимотлар, тарих факультети талабалари "Ўзингни текшириб" виктроинасида иштирок этдилар, географ талабалар эса "Қушлар" мавзусига кроссворд тайёрладилар.\n3 апрел куни "Фламинго" талабалар клуби аъзолари Л.Э. Белялова раҳбарлигида Ургут туманидаги Омон-қўтон қишлоғи умум-таълим мактабида Ҳалқаро қушлар Кунига бағишланган байрам ташкил этиб, ўқувчиларни Spring Alive дастури ва "Ҳалқаро қушлар Куни" экологик санаси билан таништирдилар. 2-9 синф ўқувчилари "Қушлар" конкурсига олдиндан тайёргарлик кўриб, байрамда конкурс натижаси эълон қилинди ва ғолибларга эсталик совғалари, ҳамда фахрий ёрлиқлар топширилди.\n2016 йилнинг 1 апрел куни Ҳалқаро Қушлар Куни Бухоро Давлат университетида табий фанлар факультетида ҳам нишонланди. Байрамда экология ва биология кафедралари ўқитувчилари, Ўзбекистон қушларни муҳофаза қилиш Жамияти аъзолари М.М. Тураев, З. Болтаева, Р. Рахманов и А. Райимов ва табий фанлар факультетидан 86 та талаба иштирок этди. Байрам "Истиқлол" вилоят телеканали орқали ёритилди. Ҳалқаро Қушлар Куни байрами муносабати билан турли ўйинлар, суратлар конкурси ва викториналар ўтказилди. Ғолиблар рангли плакатлар ва бошқа совғалар билан тақдирландилар.\n2016 йилнинг 5 апрел куни БухДУ ўқитувчилар Р. Рахмонова ва А. Райимова раҳбарлигида "Иволга" номли талабалар орнитологик клуби аъзолари Оёқ-оғитма қишлоғининг № 38 умум-таълим мактабига ташриф буюриб, у ерда Халқаро қушлар Кунига бағишланган байрам ўтказдилар. Тадбирда ўқувчилардан ташқари мактаб ўқувчилари, маҳаллий аҳоли ва вилоят овчилар жамияти вакиллари ҳам иштирок этдилар.\n2016 йилнинг 3 апрел куни Тошкент шаҳри аҳолиси ҳам Ҳалқаро Қушлар Кунини нишонладилар. Анъанага мувофиқ ушбу байрамни Ўзбекистон қушларни муҳофаза қилиш Жамияти Тошкент шаҳри ботаника боғида 5-марта ўтказди. Байрамда UzSPB ходимлари ва кўнгиллилари, "Phasianus" клуби аъзолари, ўқувчилари, "Родничок" экологик клуби аъзолари, журналистлар ва ботаника боғи меҳмонлари қатнашдилар. Иштирокчилар нафақат UzSPB нинг янги лойиҳалари - Spring Alive дастури ва "2016 йилнинг қуши" кампанияси ҳақида билиб олдилар, балки, ўз кучларини турли орнитологик ўйинлар ва конкурсларда текшириб кўриш ёки, орнитологик экскурсияларга отланишга имкон бўлди. 3 ёшдан 45 ёшгача рассомларни ишга солган қуш суратини чизиш мастер класси энг қизиқарли бўлиб, унда 50 дан ортиқ киши иштирок этдилар, ва уларнинг 10 тасига эсталик совғалари топширилди! Иштирокчиларга яна "Қушни топ" ўйини қизиқарли бўлиб, унда 7 ёшли Алина Максимова 100 та қушдан 74 тасини топиб ғолиб бўлди! Ушбу рекорди учун унга махсус совға - Ўзбекистон қушларининг қисқа аниқлагичи топширилди. Ундан ташқари Алина Қушларни муҳофаза қилиш Жамиятининг энг ёш аъзоликка номзоди бўлди. Байрамнинг барча иштирокчиларига Spring Alive сиймоси туширилган закладкалар, значоклар ва блокнотлар топширилди. Ундан ташқари, ким ҳохласа ўз уйларидаги боғларига осиб қўйиш учун сунъий уялар (читтакларга ёки япалоққушларга) олиб кетиш имкони бўлди. Байрамнинг бундай кенгқамровли ўтказилганлиги UzSPB кўнгиллилари - ЎзМУ, Педагогика ва Аграр университетлари талабалари ёрдами натижасида амалга оширилди.\nАграр университети талабалари Ботаника боғидаги байрамда қатнашганларидан илҳомланиб, Ўзбекистон қушларни муҳофаза қилиш Жамияти ва Ўзбекистон Республикаси табиатни муҳофазаси Давлат қўмитаси қўллаб қувватлаши натижасида ўз ўқув бинолари атрофида Халқаро Қушлар Кунига сунъий қуш уяларини ўрнатишга қарор қилдилар. Акция давомида UzSPB аъзоси Н. Азимов талабалар билан қанотли дўстларимизга сунъий уялар ўрнатиш бўйича мастер-класс ўтказди ва шаҳар қушлари ҳамда, уларнинг хусусиятлари ҳақида қизиқарли маълумотлар берди.\n2016 йил Ўзбекистонда Халқаро Қушлар Кунини нишонлаш мана шундай қизиқарли, ёрқин ва сермазмун ўтди!


1 трлн 197 млрд сўм самарасиз харажатлар. Давлат бюджети маблағлари қаерга сарфланмоқда? - Халқ сўзи\n11:21 04 Май 2019 Иқтисодиёт\nТаъкидланганидек, Ҳисоб палатаси 2018 йилдаги фаолиятини назорат тадбирларида муаммоларни аниқлаш, сабабларини таҳлил қилиш, уларни ҳал этиш ва таклифлар ишлаб чиқиш йўналишида давом эттирган.\nҲисоб палатаси томонидан 2018 йилда 180 та ўрганиш ва назорат тадбирлари ўтказилган. Натижада бюджетга қўшимча 4 трлн. 722 млрд. сўмлик даромад манбалари аниқланган. Бундан ташқари, 1 трлн. 197 млрд. сўм ва 74,2 млн. долларлик молиявий хато-камчиликлар ва самарасиз харажатлар аниқланган.\nМаърузачи Давлат бюджети харажатларининг самарадорлиги ва қонунийлиги юзасидан ўрганишлар (аудит) ўтказиб борилганини таъкидлади.\nТаълим ва тиббиёт муассасалари моддий-техника базасини ривожлантириш жамғармаси маблағларидан самарали фойдаланилиши ўрганилганда, қуйидагилар аниқланди:\nМисол учун, 4 та олий таълим объектлари қурилишида 1,9 млрд. сўмлик қўшиб ёзиш ва ишларни сифатсиз бажариш каби камчиликлар аниқланди.\nМасалан, 2016-2017 йилларда реконструкция қилинган Гулистон давлат университетининг биноси бўйича 2018 йил сентябрда қайта ҳисоб-китоб қилиниб, 1,6 млрд. сўм ортиқча тўлов амалга оширилган.\nБундан ташқари, Республика йўл жамғармаси ҳисобидан четдан харид қилиниб, пудратчиларга берилган 19 млрд. сўмлик битум қиймати молиялаштириш даврида ушлаб қолинмаганлиги аниқланди.\nЎрганишларда 50 млрд. сўмга яқин самарасиз харажатлар, камомад, қурилишда қўшиб ёзиш каби камчиликлар аниқланди.


Қўрқманглар – Президент вазирларни хато қилишдан қўрқмасликка чақирди | Qalampir.uz\nҚўрқманглар – Президент вазирларни хато қилишдан қўрқмасликка чақирди\nЖамият\t21 Январь 15:05 4039\nЎзбекистон Республикасининг Олий мажлиси палаталарининг қўшма мажлиси ўтказилмоқда. Йиғилишда иштирок этаётган президент Шавкат Мирзиёев ижродаги камчиликлар, вазирларнинг вилоятларда юриши ва улардаги қўрқув ҳақида айтиб ўтди.\n“Кеча ҳай айтдим. 20 давомида бизда қўрқув бор эди. Раҳбар бор, масъул бор, лекин жавобгарликни оладиган одам йўқ эди. Шу бизнинг қонимизга сингиб кетган. У замон ўтиб кетди. Сизлар қўрқманглар. Хато қилишга ҳамманинг ҳақи бор. Лекин шу хатони такрорламаслик учун чора-тадбир керак. Лекин қўрқиб ўтириш – хиёнат. Бу ўзингизга, масъул идорангизга хиёнат. Халқимизга манфаат келтирмайди қўрқиб ўтиришингиз. Ҳар бир раҳбар ўз соҳаси бўйича ўз аравасини ўзи тортиши керак”, дейди давлат раҳбар.\nПрезидент сўзида давом этаркан, аҳоли ва тадбиркорлар муаммоларини ҳал этиш раҳбарлар фаолиятини баҳолашнинг асосий мезонига айланиши кераклигини урғулади. Президент ҳокимларнинг фаолиятини ҳам танқид қилди.\n“Олдин ҳоким ҳеч ким эмас эди. Ҳамма ваколатлар берилди уларга. Марҳамат энди ҳисоб-китобни жойига қўйинглар. Хафа бўлманглар, сенат вакиллари, кенгаш вакиллари вилоятга борсангиз ҳокимнинг олдига борасизлар. Сизларнинг уйингиз кенгаш аслида. Нега? Чунки кенгашнинг ўзи йўқ.\nАгар қуйи поғонани қўлга олса, ҳаммаси жойига тушади. Буни баъзи ҳокимлар хоҳламайди, нафақат хоҳламайди, балки билмайди ҳам. Бизнинг марралар мураккаб ва катта марралар. Биз шундай қилмасак халқ рози бўлмайди. Шу 2-3 йилда кўп ишлар бўлди. Тарихга назар солсак, катта ишлар бўлди. Лекин одамлар ўрганди. Одам кўчага чиқса, гўшт арзон бўлса, нарх-нгаво яши бўлса... Энди биз мажлис билан ҳеч нарса ҳал қилмайди. КПСС пайтида мен ўзим гувоҳман, эрталаб 5 гача ўтарардик пахта пайтида. Ўша кунлар эсдан чиқиши керак”, дейди давлат раҳбари.\nПрезидент ҳар бир иш энди қоғозга қараб эмас, пировард натижага қараб белгиланишини қайд этди. Бунда Вазирлар Маҳкамаси ва Ҳисоб палатаси 1 ой ичида натижалар белгилаши ҳақида айтиб ўтди.\n16 Сентябрь 15:13 67967\n16 Сентябрь 23:42 37664\n17 Сентябрь 14:20 37109\n18 Сентябрь 18:04 34759\n18 Сентябрь 08:06 32646


Гризманн: «Атлетико»дан кетишга тайёрман\nМақола нашр қилинди 24.05.2017\n«Атлетико» ҳужумчиси Антуан Гризманн ўз китоби тақдимотига бағишланган матбуот анжумани вақтида маълум қилдики, у ёзги трансферлар вақтида Мадриддан кетишга тайёр. ОАВда «Манчестер Юнайтед»га йўл олиши айтилаётган франциялик футболчининг сўзларига кўра, у совринлар қўлга киритиш учун шундай қадам ташлашга тайёрлигини айтган.\n«Биз Примерада учинчи бўлдик, клубнинг мақсади шундай эди, аммо футболчи кўпроғини истайди. Мен шунчаки яхши футбол ўйнаш ва кўп голлар уриш етарли эмас деган хулосага келмоқдаман. Совринлар қўлга киритиш – менинг келажак учун мақсадим шу ва бу борада ёзда янги қадам ташламоқчиман.\n«Атлетико» билан Чемпионлар лигаси ярим финалига чиқдик. Биз ҳамиша мақсадга жуда яқин бўламиз, аммо нимадир етишмайди. Клуб бу вазиятда нима қилиш кераклигини кўриб чиқиши керак. Бу трансферларга боғлиқ. Барча, жамоадошларим ҳам, журналистлар ҳам, оилам ҳам, мен совринлар ютишни исташим ҳақида билишади. Мен шундай ҳиссиётга эга бўлишим керак. Кўрамиз, воқеалар ривожи қандай кечаркан.\nБугунги кунга келиб, агар кетишимга тўғри келса, бу муаммо бўлмайди. Менинг келгуси жамоам ҳамма айтаётганидек Англияда бўлиши мумкин. Германия, Хитой ёки … Мен «Атлетико»дан кетишга тайёрман», — дея Гризманнинг сўзларини келтирган Get Football News France.\nАнри: Погба қўп нарсага қодир\nНевилл: Руни кетиши керак\nДе Хеа «Реал»га ўтиши мумкин


31. Сен: «Сизларни осмонлару ерда ким ризқлантиради? Ёки қулоқ ва кўзларингизнинг эгаси ким, тирикни ўликдан, ўликни тирикдан ким чиқаради? Ишнинг тадбирини ким қилади?», деб айт. Улар, албатта: «Аллоҳ», дерлар. Бас, сен: «Тақво қилмайсизларми?» деб айт.\nАввалда ҳам бир неча бор такрорланганидек, араб мушриклари Аллоҳнинг борлигини инкор этмас эдилар. Улар Аллоҳнинг шериги бор, деган ақийдалари билан йўлдан озган эдилар. Улар Аллоҳ тўғрисида нотўғри тасаввурда эдилар. Чунки улар эътиқодда У Зот ҳақидаги илоҳий таълимотларга эмас, ўз тушунчаларига суянишарди. Ҳолбуки, инсон тушунчаси комил эмас, ўзгариб туради. Шу боисдан ҳам араб мушриклари ўз қўллари билан ясаб олган буту санамларни кичик худо санаб, уларга ибодат қилишар ва булар катта Худо ҳузурида бизга шафоатчи бўлади, деб ишонишар эди. Ўтган оятда уларнинг бу эътиқодлари бузуқ экани баён қилинди, энди ҳушларини жойига келтиришга, ўйлаб кўришга чақирилади; хатоларини тўғрилашга уринилади. Эй мушриклар, айтингларчи?!\n«Сизларни осмонлару ерда ким ризқлантиради?»\nОддий, аммо тадаббурга чорловчи савол. Инсон ҳаёти давомида Аллоҳ берган ризқ билан тирик. Бусиз у яшай олмасди. У ризқнинг келиб чиқишига, ризққа айланиш жараёнига бир разм солсин. Буларнинг ҳеч бирини ўзи ҳам, бошқа бирор зот ҳам қила олмаслигига аниқ ишониб етади. Оч қолган одам бир бурда нон тутган шахсга етти эгилиб таъзим қилади. Умр бўйи уни мадҳ этиб юради. Аслини олганда, ўша шахс Аллоҳ берган ризқнинг бир бўлагини оч қолган кишига етказади, холос. Ўзи уни йўқдан бор қилмайди. Шундай бўлса ҳам, бир парча нонни олган шахс берган шахсдан чексиз миннатдор бўлади, мақтовлар айтиб, умр бўйи эсдан чиқармай юради. Ҳолбуки, ҳақиқий шукрни Аллоҳга қилиши керак эди. Чунки ҳақиқий ризқ бергувчи Аллоҳдир. У фақат оч қолгандагина эмас, балки ҳар вақт, ҳар қандай ризқни ато этгувчидир. Шу боис инсон умрини доимо ризқ етказиб тургувчи Зотга шукр қилиб ўтказиши керак. Шукр эса, Унга иймон келтириш ва ибодат қилиш билан бўлади. Афсуски, кўплар, араб мушрикларига ўхшаб, бу ҳақиқатни унутиб қўяди. Аммо ушбу оятдаги: «Сизларни осмонлару ерда ким ризқлантиради?» деган савол ҳамманинг кўзини очиши керак. Ундан кейин яна бир шунга ўхшаш-кўзни очувчи, ақлни ростловчи савол келади. Эй мушриклар, айтингларчи?!:\n«Қулоқ ва кўзларингизнинг эгаси ким?»\nЎзингизми ёки бут-санамларингизми? Ундан ҳам бошқа нарсалар бўлса, айтаверинг!\nҚулоқ ва кўз инсонга берилган энг буюк неъматлардандир. Бу неъматларнинг қадрини эслатиб туриш учун Аллоҳ таоло баъзи бандаларини эшитиш неъматидан, баъзиларини кўриш неъматидан маҳрум қилиб қўяди. Ана ўшаларга ҳеч ким на эшитиш қобилиятини ва на кўриш қобилиятини бера олмайди. Бу борада мақтаниб, оламни бузаётган инсоннинг қилган иши бор-йўғи кейинчалик пайдо бўлган баъзи ҳолатларни тузатиш йўли билан эшитиш ёки кўришни бир оз яхшилашга сабаб бўлди, холос. Буни ҳам Аллоҳ берган ақл ва билимни ишга солиб, амалга оширади. Лекин дунё олимларининг ҳаммаси тўпланиб, ҳозиргача битта қулоқ ёки кўз ясай олганлари йўқ. Ясай олмайдилар ҳам. Аммо эшитиш ёки кўришни яхшилайдиган фалон асбобни яратдик, деб мақтанишлари оламни олади, ўша асбобларнинг баҳоси ҳам оз эмас. Аммо дунёдаги барча махлуқотларга инъом этилган эшитиш ва кўришнинг ҳақиқий эгаси кимлигини бир тафаккур қилиб кўрсалар, Аллоҳдан ўзга ҳеч ким эмаслигини англаб етадилар.\nЭй, мушриклар, айтинглар-чи?!\n«...тирикни ўликдан, ўликни тирикдан ким чиқаради?»\nУшбу ояти карималар нозил бўлаётган даврдаги одамлар тушунчаси бўйича, ўсиб-ҳаракатланиб турган нарсалар тирик, ҳаракатсиз, ўсмай турган нарсалар ўлик ҳисобланар эди. Ана шу тасаввурга биноан қадимги тафсирчиларимиз «ўликдан тирикни чиқариш»га тухумдан қушни, уруғдан ўсимликни, данакдан дарахтни чиқаришни ва шунга ўхшаш ҳолатларни мисол қилиб келтирганлар. Дарҳақиқат, тухум жонсиз нарса, аммо ундан мукаммал бир қуш пайдо бўлади. Хўш, буни ким чиқаради? Уруғ ҳам жонсиз бир модда, аммо ерга сочилса, маълум вақтдан сўнг ўсимлик униб чиқади. Данак ҳам жонсиз ва қаттиқ қобиқ билан ўралган, лекин ундан ҳам дарахт ўсиб чиқади. Ёки, аксинча, ҳамма ҳайвонлар тирик бола туғади, қушлар эса, жонсиз тухумни. Ўсиб етилган ўсимликдан жонсиз уруғ чиқади.\nБуларнинг ҳаммасини ким қилмоқда? Албатта, Аллоҳ!\nҲозирда илм тараққий этиб, тухум, уруғ ва данакда ҳаёт борлиги аниқланди. Яъни уларда нав ёки зотнинг асли бўлади. Маълум бир таъсир этувчи омиллар туфайли улар ҳаракатланиб, қушга, ўсимликка ёки дарахтга айланади. Бу кашфиётдан кейин худосизлар, Худонинг йўқлигига далил топдик, деб қувондилар. Ҳар тарафга айюҳаннос солдилар. Лекин бир оз вақт ўтгандан сўнг яна жимиб қолдилар. Чунки аллома Ваҳидуддинхонга ўхшаш мўмин уламолар кофирларни чуқурроқ ўйлашга таклиф этишди. Хўп, тухумда ҳаёт бор экан, маълум бир омил таъсир қилса, қушга айланар экан, ўша қобилиятни тухумнинг ичига ким жойлаб қўйди? Қушнинг тумшуғи, суяги, ичаги ва бошқа аъзолари тухумнинг қаерида эди? Уларни ким бу ҳолга келтирди? Тухум босган она қушми ё инкубаторга тухум қўйган паррандабоқарми ёки кашфиётчи иймонсиз олимми? Уруғдан ўсимлик, данакдан дарахт чиқиши ёки акс жараён хусусида ҳам ўйлаб кўрсинлар!\nБуларни ҳам қўйиб, бошқа бир мисол олайлик, дейди мусулмон уламолар. Овқат оловда пиширилганида ундаги ҳамма моддалар, ҳатто микроблар ҳам ўлади. Аммо шу ўлик таом истеъмол қилинса, у инсон ҳаётининг асоси бўлмиш қонга айланади. Хўш, буни ким қилади? Албатта, Аллоҳ!\n«Ишнинг тадбирини ким қилади?»\nБорлиқдаги, коинотдаги, ер юзидаги ҳамма мавжудот маълум бир қоида, тартиб асосида ҳаракатланади. Уларни бу ҳолда ким тадбирини қилиб турибди? Ёки бутун борлиқ ўзидан ўзи шунчалар дақиқлик билан ҳаракат қилмоқдами? Эҳтимол, бирорта иймонсиз кашфиётчи бошқариб тургандир? Йўқ, ҳаммасининг тадбирини Аллоҳ таоло қилиб турибди.\nБунга араб мушрикларининг ҳам ишончлари комилдир, шунинг учун ҳам уларга мазкур саволлар берилса,\n«Улар, албатта: «Аллоҳ», дерлар».\nЭй Пайғамбар, ана шунда уларга:\n«Тақво қилмайсизларми?» деб айт».\nЯъни чиндан ҳам шундай бўлса, Аллоҳдан қўрқмайсизларми? У сизга ризқ, қулоқ, кўз берган бўлса, ўликдан тирикни, тирикдан ўликни чиқараётган бўлса, борлиқдаги ҳар бир ишнинг тадбирини қилаётган бўлса, нимага Ундан қўрқмайсизлар? Нимага Унга иймон келтирмайсизлар? Нимага Унга ибодат қилмайсизлар?!\n«Тафсири Ҳилол». Юнус, 31


02:12 12 Август 2020\n19:03 07.06.2019 (Янгиланган 19:06 07.06.2019) Ҳавола олиш\nЖанубий Кореянинг Hyundai компанияси қачон Наманган вилоятида автомобиллар ишлаб чиқаришни йўлга қўйиши маълум бўлди.\nТОШКЕНТ, 7 июн — Sputnik. Жанубий Кореянинг Hyundai компанияси 2020 йилнинг февраль ойидан Наманган вилоятида автомобиллар ишлаб чиқаришни йўлга қўяди. Бу ҳақда Намангандаги форумда иштирок этаётган Sputnik Ўзбекистон мухбири хабар қилмоқда.\nБугунги кунда лойиҳага 11 миллион доллар сармоя киритилган. Завод йилига уч минг дона машина ишлаб чиқаради.\nАкцияларининг саксон фоизига Hyundai эгалик қилади, йигирма фоизи ҳокимият тасарруфида қолади.\nАввалроқ Hyundai Наманган вилоятида тижорат автотранспорт воситаларини ишлаб чиқаришни 2019 йил сентябрь ойида йўлга қўйиши хабар қилинган эди.\nКомпания дастлаб йилига 400та кичик юк машиналари, микроавтобуслар ҳамда автобуслар ишлаб чиқаришни ва босқичма-босқич бу кўрсаткични 2500 тага етказишни режалаштираётган эди.\n2017-йил ноябрь ойида Ўзбекистон президенти Шавкат Мирзиёевнинг Жанубий Кореяга ташрифи доирасида Ўзбекистонда Hyundai автомобилларини ишлаб чиқаришни ташкил этиш тўғрисида ўзаро англашув меморандуми имзоланганди.\nҲужжат республика Инвестициялар бўйича давлат қўмитаси ва Evergreen Motors компанияси— KIA ва Hyundai᾽нинг МДҲдаги расмий дистрибьюторлари ўртасида имзоланган.


Хитой халқ банки молия тизимига 20 млрд доллар киритди\n18:22 / 26.08.2015\nХитой халқ банки ликвидликни бошқаришнинг қисқа муддатли воситалари ёрдамида мамлакат молия тизимига 140 млрд юань (21.8 млрд доллар) киритди. Бу ҳақда молиявий регулятор тарқатган хабарномадан маълум бўлди.\nЛиквидликни бошқаришнинг қисқа муддатли воситалари марказий банк тақдим этган қарзлардир. Операциялар шартига кўра, улар 6 кунга 2.3 фоиз ставкаси билан тақдим этилди.\nКеча банк кредит ставкасини 0.25 фоизга тушириб, 4.6 фоиз қилиб, депозитлар бўйича ставкаларни ҳам шунчага тушириб, 1.75 фоиз қилиб белгилади. Бундан ташқари, захира меъёри 6 сентябрдан 50 пунктга туширилади.\nХитой фонд индексларининг икки кунда 7-8 фоизга тушиб кетишини марказий банкни ушбу қадамларни ташлашга ундади.